title: किशोर अपराध

text: 4 सम्पत्ति की क्षति,


title: किशोर अपराध

text: 5. हिंसा एवं


title: किशोर अपराध

text: 6. यौन-अपराध


title: किशोर अपराध

text: ईनर और पॉक ने अपराधों के प्रकार के आधार पर पाँच प्रकारों मे वर्गीकरण किया हैं


title: किशोर अपराध

text: 1. छोटे-छोटे उल्लंघन : यातायात संबधी नियमों का उल्ल्ांघन


title: किशोर अपराध

text: 2. वृहत उल्लघन : वाहन चोरी संबधी


title: किशोर अपराध

text: 3. सम्पत्ति सम्बन्धी


title: किशोर अपराध

text: 4. मादक व्यसन


title: किशोर अपराध

text: 5. शारीरिक हानि


title: किशोर अपराध

text: राबर्ट ट्रोजानोविज (1973) ने अपराधियों को आकस्मिक, असामाजिकतापूर्ण, आक्रामक, कदाचनिक और गिरोह संगठित में वर्गीकत किया है।


title: किशोर अपराध

text: मनोवैज्ञानिकों ने बाल अपराधियों को उनके वैयक्ति गुणों या व्यक्तित्व की मनोवैज्ञानिक गत्यात्मकता के आधार पर चार भागों में बाँटा है, मानसिक रूप से दोषपूर्ण मनस्तापी, तणिकामय पीडित और स्थितिजन्य।


title: किशोर अपराध

text: बाल अपराध एक सामाजिक समस्या है, अतः इसके अधिकांश कारण भी समाज में ही विद्यमान हैं, इसके कारणों को निम्नलिखित श्रेणियों में विभाजित किया जा सकता है।


title: किशोर अपराध

text: परिवार बच्चों की प्रथम पाठशाला है, जहाँ वह अपने माता-पिता एवं भाई-बहनों के व्यवहारों से प्रभावित होता है। जब माता-पिता बच्चों के प्रति अपने दायित्वो का निर्वाह करने में असमर्थ रहते हैं, तो बच्चों से भी श्रेष्ठ नागरिक बनने की अपेक्षा नहीं की जा सकती है। परिवार से संबधित कई कारण बालक को अपराधी बनाने में उत्तरदायी है।


title: किशोर अपराध

text: बच्चों के शरीर और स्वास्थ्य का संबध उसके वंशानुक्रमण से भी है जो कि उसकी शारीरिक और सामाजिक भूमिकाओं को प्रभावित करता है, इटली के अपराधाशास़ी लोम्ब्रोसो ने तो अपराधी प्रवृति को व्यक्ति की शारीरिक विशेषताओं से जनित ही माना था। गोडाई, रिचार्ड डुग्डेल एवं इस्टा बुक ने कालिकाक और ज्यूक परिवारों का अध्ययन करके पाया कि ये परिवार शारीरिक दृष्टि से क्षत थे तथा इन परिवारों की सभी पीढ़ियां अपराधी थी। भारत में भूतपूर्व अपराधी जनजातियों को भी वंशानुक्रमण के आधार पर अपराधी घोषित किया गया था, अपराधी को वंशानुक्रमण की देन मानने वाले विद्वान मेण्डल के वंशानुक्रमण के सिद्धान्त से प्रभावित थे।


title: किशोर अपराध

text: किन्तु वर्तमान में अपराध शास्त्र में इस अवधारणा का बहिष्कार किया गया। बर्ट ओर गिलिन ने अपने अध्ययनों मे बाल अपराध को वंशानुक्रमण से संबधित नहीं पाया।


title: किशोर अपराध

text: भग्न परिवार निम्न दो प्रकार से टूट सकते हैं - भौतिक रूप से तथा मानसिक रूप से। भौतिक रूप से परिवार के टूटने का अर्थ है - परिवार के सदस्य की मृत्यु हो जाना, लम्बे समय तक अस्पताल, जेल, सेना आदि में रहने के कारण अथवा तलाक और पृथक्करण के कारण सदस्यों का परिवार में साथ-साथ नहीं रहना है। मानसिक रूप से परिवार के टूटने का अर्थ हैं - सदस्य एक साथ तो रहते हैं किन्तु उनमें मनमुटाव, मानसिक संघर्ष एवं तनाव पाया जाता है। हंसा सेठ, कार, बर्ट, बेजहोट, सुलेन्जर व ग्लूक आदि अनेक विद्वानों ने अपने अध्ययनों में पाया कि भग्न परिवार बाल अपराध के जनक है।


title: किशोर अपराध

text: बच्चे अनुकरणप्रिय होते हैं, वे हर अच्छे बुरे काम को बड़ो से अनुकरण के आधार पर सीखते हैं, यदि परिवार में बड़े भाई-बहिन अपराधी हैं और उनके साथ बुरा व्यवहार करते हैं तो बच्चों का व्यक्तित्व विकृत हो जाता है, उनमें विद्रोही भावना के स्वर मुखरित हो जाते हैं, वे दुषित वातावरण से बाहर रहने लगते हैं और गलतसंस्कार प्राप्त कर अपराधी बन जाते हैं, अथवा माता पिता बच्चें को समान रूप से स्नेह नहीं देते, तो ऐसी स्थिति में भी बच्चे अपने को परिवार से अलग कर लेते हैं और उनके मन मे अपराध की भावना जागृत हो जाती हैं।


title: किशोर अपराध

text: माता-पिता द्वारा बच्चे के विकास और अन्तः करण पर सीधा प्रभाव डालते हैं। अंतविवेक की कमी होने के कारण शत्रुता की भावना के साथ मिलकर आक्रामकता को जन्म देती है, ऐण्ड्री (1960) ने भी माना है कि बाल अपराधी अपराधियों की अपेक्षा माता-पिता का प्यार कम पाते हैं।


title: किशोर अपराध

text: इसी प्रकार दोषपूर्ण अनुशासन भी बाल अपराध के लिए जिम्मेदार कारक है, अनुशासन का प्रभुत्वपूर्ण दृष्टिकोण बच्चे के मित्र समूह सम्बन्धों को भी प्रभावित करता है क्योकि बच्चा अपने साथियों के साथ स्वतत्रता से व्यवहार नहीं कर पायेगा दूसरी और नम्र अनुशासन बच्चे के व्यवहार को निर्देशित करने के लिए आवश्यक नियंत्रण प्रदान नहीं करेगा, अनुचित या पक्षपातपूर्ण अनुशासन बच्चे में यथेष्ट अन्तः भावना का विकास करने में असफल रहता है।


title: किशोर अपराध

text: बच्चों की आवश्यकताओं को जुटा पाने में असमर्थ परिवार भी बच्चे में असुरक्षा पैदा कर सकता है ओर उस नियंत्रण की मात्रा को प्रभावित कर सकता है जो परिवार बच्चे पर डाल सकता है क्योंकि वह भौतिक समर्थन तथा सुरक्षा परिवार के बाहर खेजता है। पीटरसन और बेकर ने बताया कि अपराधियों के परिवार प्रायः भौतिक रूप से कमजोर होते हैं, जो कि बाल अपराधी के स्वंय के प्रत्यक्षण को प्रभावित कर सकते ह्रैं और उसको घर से भागने में सहायक हो सकते है।


title: किशोर अपराध

text: आधुनिक समाज में नगरीकरण के परिणामस्वरूप व्यक्ति को रहने का पर्याप्त स्थान नहीं मिल पता, बड़े परिवार को भी बहुत छोटे स्थान में रहना पड़ता है। इसके कारण माता-पिता न तो बच्चों पर पूर्ण ध्यान दे पाते हैं, न ही कोई आन्तरिक सुरक्षा उन्हें मिल पाती है, मनोरंजन के साधन भी उपलब्ध नहीं होते हैं, अतः बच्चे अपराध की ओर प्रवृत हो जाते हैं, माता-पिता स्वंय ही उन्हें बाहर भेजना पंसद करते है, जहाँ बच्चे अपराधी बालकों की संगति प्राप्त करते हैं और स्वयं भी अपराधी बन जाते हैं।


title: किशोर अपराध

text: पारिवारिक कारणों के अतिरिक्त स्वंय व्यक्ति में ही ऐसी कमियां हो सकती है जिनसे कि वह अपराधी व्यवहार को प्रकट करें।


title: किशोर अपराध

text: शारीरिक कारक : जब बालक किसी प्रकार की शरीरिक अक्षमता का शिकार होता है तो उसमें हीनता की भावना विकसित हो जाता है वे अपराध की ओर प्रवृत हो जाते है, सिरिल, बर्ट, हीले तथा ब्रोनर एवं ग्लूक आदि ने बाल अपराधियों के अध्ययन मे ऐसा पाया, हट्टन ने अनेक प्रकार के शारीरिक दोषों जैस बहरापन, स्थाई रोग, शरीरिक अपंगता, बुद्धि की कमी को बाल अपराध का कारण माना है।


title: किशोर अपराध

text: मनौवैज्ञानिकों ने मानसिक असमानताओं को भी बाल अपराध के लिए उत्तरदायी माना हैं, मानसिक कारणों में दो कारक महत्वपूर्ण हैं


title: किशोर अपराध

text: गोडार्ड, हीले एवं ब्रोनर आदि ने अध्ययनो द्वारा यह पाया कि बाल अपराधी मानसिक रूप से पिछडे होते है, क्लेश एवं चासो ने कोलम्बिया विश्विद्यालय में सन् 1935 में अपना एक लेख ‘‘दी रिलेशन बिटविन मोरलिटी एण्ड इण्टलेक्ट प्रकाशित किया जिसमें दर्शाया कि कमजोर मस्तिष्क वाले परिवारों का झुकाव अपराध की ओर अधिक था, मानसिक पिछड़ेपन के कारण उनमें तर्क शक्ति का अभाव होता है।


title: किशोर अपराध

text: भावात्मक अस्थिरता के कारण भी बच्चे अपराधी हो जाते है, सिरिल बर्ट, हीले एवं ब्रोनर ने अध्ययनों में पाया कि प्रायः बाल अपराधी स्वयं को असुरक्षित अनुभव करते है एवं मानसिक संघर्ष से ग्रसित रहते हें, इसी कारण वे अपराधों की ओर प्रवृत होते हैं।


title: किशोर अपराध

text: जिस समुदाय में बच्चा रहता है यदि उसका वातावरण अनुपयुक्त है तो वह बालक को अपराधी बना सकता है, सामुदायिक कारकों में से कुछ प्रमुख का हम यहाँ उल्लेख करेंगे।


title: किशोर अपराध

text: पड़ोस का प्रभाव नगरीय क्षेत्रों में अधिक दिखाई देता है, परिवार के अलावा बच्चा अपना अधिकतर समय पड़ोस के बच्चों के साथ व्यतीत करता है, पड़ोस अपराध में व्यक्तित्व सम्बन्धी आवश्यकताओं में व्यवधानबनकर, संस्कृतिक-संघर्ष करके तथा असामाजिक मूल्यों को पोषित करने में सहायक हो सकता है, भीड-भाड़ वाले तथा अपर्याप्त मनोरंजन की सुविधाओं वाले पड़ोस बच्चों की खेल की प्राकृतिक प्रेरणाओं की उपेक्षा करता हैऔर अपराधी समूहों के निर्माण को प्रोत्साहित करता है, पड़ोस में गृह सस्ते होटल, आदि भी अपराधिक गतिविधियाँ के जन्म स्थल होते हैं।


title: किशोर अपराध

text: विद्यालय के वातावरण का प्रभाव बच्चों पर अत्यधिक पड़ता है। अध्यापकों का व्यवहार, स्कूल के साथी छात्रों व अध्यापकों के साथ सम्बन्ध, पाठ्यक्रमों की कठोरता, मनोरंजन का अभाव, अयोग्य छात्रों की पदोन्नति आदि कुछ ऐसे कारण है जो बच्चों के कोमल मस्तिष्क को प्रभावित करे उसे अपराधी बना देते हैं। कम अंक प्राप्त करने या फेल होने पर बच्चों को स्कुल छुड़वा दिया जाता है या अध्यापकों द्वारा उनका उत्पीड़न किया जाता है या छात्रों द्वारा मजाक उड़ाया जाता है इससे वे हीनता की भावना से ग्रसित होते हैं और अपराध की ओर प्रवृत हो जाते है।


title: किशोर अपराध

text: अनैतिकता, मद्यपान, धूम्रपान से भरे चलचित्र और कामुक पुस्तकें बच्चों के मस्तिष्क पर गहरा प्रभाव छोड़त हैं। कई बार वे अपराध के तरीके भी सीखते हैं, हमारे देश के कई भागों मे चोरी, सेंधमारीऔर अपहरण आदि सिनेमा के तरीकों का प्रयोग करने के जुर्म में अनेक बालक पकड़े जाते हैं। वे दावा करते हैं कि उन्होंने सिनेमा से अपराध के तरीके सीखे थे। चलचित्र सरलता से धन प्राप्त करने की इच्छा जागृत करके, इन उपलब्धिया ें के लिय विधियाँ सुझाकर और साहस की भावना भरकर, यौन भावनाएँ भड़का कर और दिवास्वप्न दिखाकर भी बच्चों में अपराधी व्यवहार की अभिरूचि का विकास करते हैं।


title: किशोर अपराध

text: अपराधी क्षेत्र में निवास का भी अपराधी प्रवृति से घनिष्ठ संबध है, वेश्याओं के अड्डे, जुआरियों, शराबियों के पास निवास स्थान होने पर बच्चों के अपराधी होने के अवसर अधिक रहते हैं क्योंकि बच्चों मे अनुकरण एवं सुझाव -ग्रहरणशीलता अधिक होने के कारण अपराधी प्रवृतियों के सीखने की संभावना रहती है, शॉ और मैनेंने ने यह बताया कि कई स्थान बच्चों को रखने की दृष्टि से सुरक्षित नहीं हैं, शहर केन्द्र एवं व्यापारी क्षेत्र में अपराध अधिक होते हैं, ज्यों-ज्यों शहर के केन्द्र से परिधि की ओर जाते हैं अपराध की दर घटती जाती है, हीले एव ं ब्रोनर की मान्यता है कि अपराध के प्रचलित प्रतिमानों से प्रभावित होकर गंदी बस्तियों के बच्चे अपराध करते हैं। उपयुर्क्त कारकों के अतिक्तिक बाल अपराध के लिए कुछ अन्य कारक भी उत्तरदायी है जैसे मूल्यो के भ्रम, सांस्कारिक भिन्नता एवं संघर्ष, नैतिक पतन, स्वंतत्रता में वृद्धि, आर्थिक मन्दी आदि। स्पष्ट है कि बालकको अपराधी बनाने मे किसी एक कारक का ही हाथ नहीं होता वरन् अनेक कारकों की सह-उपस्थितियों ही बालक को अपराधी बनाने में योग देती है।


title: किशोर अपराध

text: मर्टन थ्रेशर, शॅ एवं मैके, भीड कोहेन, क्लोवर्ड और ओहलिन आदि समाशास्त्रीय सिद्धान्तवादियो ने बाल अपराध के अपराधशास्त्रीय ज्ञान में प्रमुख योगदान दिया है जैसे मर्टन का मानक शून्यता सिद्धान्त, यह है कि जब पर्यावरण के भीतर उपलब्ध संस्थात्मक सांधनो ओर उन लक्ष्यों के, जिन्हें व्यक्तियो ने अपने परिवेश मे चाहा था, क बीच कोई विसंगति रह जाती है, तब तनाव या कुण्ठा पैदा होती है ओर प्रतिमान टूटते हैं परिणास्वरूप विचलित व्यवहार का जन्म होता है।


title: किशोर अपराध

text: यह सिद्धान्त समूह अपराध पर केन्द्रीत है थ्रेशर का कहना है कि गिरोह बाल अपराध में सहयोग करता है, गिरोह किशोरावस्था की अवधि में निरन्तर खेल-समूहों और अन्य समूहों के बीच संघर्ष से उत्पन्न होता है और फिर अपने सदस्यों के अधिकारों की रक्षा तथा उन आवश्यकताओं की संतुष्टि के लिये उस गिरोह में परिवर्तित हो जाताहै, जो उनका पर्यावरण और उनका परिवार उन्हें प्रदान नहीं करता है।


title: किशोर अपराध

text: धीरे-धीरे गिरोह विशिष्ठ गुणों का विकास करता है, जैसे कार्य करने की विधि, अपराधी तकनीकों को प्रचारित करता है, पारस्परिक हितों और अभिरूचियो को उकसाता है और अपने सदस्यों को सुरक्षा प्रदान करता है।


title: किशोर अपराध

text: इस सिद्धान्त के अनुसार अपराधीक्षेत्र बाल अपराध की ऊँची दर में सहायक हैं- अपराधी क्षेत्र निम्न आय तथा भोतिक रूप से अवांछित क्षेत्र होते हैं, जिनके सदस्य आर्थिक उपेक्षाओं का शिकार होते हैं, इन क्षेत्रों में मौजूद अपराधी परम्पराओं का प्रभाव ही उन्हें अपराधी बनाता है।


title: किशोर अपराध

text: इस सिद्धान्त के अनुसार कुछ सीमित संख्या में ही व्यक्ति अपराधी पहचान धारण करते हैं जबकि अधिक संख्या में लोग कानून पालक ही रहते हैं, अपराधी बनने तथा अपराधी पहचान धारण करने में कानून उल्लघंन करने वालों की केवल संगति करने से भी कुछ अधिक सम्मिलित होता है। इस प्रकार के संपर्क व्यक्ति के लिए सार्थक होने चाहिए और ‘‘स्व’’ तथा ‘‘भूमिका’’ की उप अवधारणाओं के समर्थक होने चाहिये जिनके प्रति वह समर्पित होना चाहता है। एलबर्ट कोहेन का श्रमिक वर्ग के लड़के तथा मध्यमवर्गीय मानदण्ड मानता है कि अपराध मुख्य रूप से श्रमिक वर्ग की घटना है, श्रमिक वर्ग का लड़का जब कभी मध्यमवर्गीय जगत में जाता है तो वह स्वंय को स्थिति में सबसे नीचे जाता है वह मध्यमवर्गीय मूल्यों को एक स्तर तक मानता है और कुछ सीमा तक वह स्वंय को मध्यमवर्गीय मानकों में कर लेता है। इसलिये उसके समक्ष समायोजन की समस्या आती है। अपराधी उपसंस्कृति इन बालकों को स्थिति का आकार प्रदान करके समायोजन की समस्या हल करती है। अपनी सफलता के लिये प्रतिस्पर्धात्मक संघर्ष का सामना करने के लिये व्यवहार कुशन न होने के कारण श्रमिक वर्ग के लड़के कुण्ठा का अनुभव करते हैं, मध्यमवर्गीय मूल्यों तथा मानकों के विरूद्ध प्रतिक्रिया करते हैं और उनके अनुपयोगी मूल्यों को अपनाते हैं, समूह या गिरोह की अपराधी क्रिया मध्यमवर्गीय संस्थाओं के विरूद्ध वैधताऔर समर्थन प्रदान करती है।


title: किशोर अपराध

text: क्लोवार्ड और ओहलिन का सफल लक्ष्यों और अवसर संरचना सिद्धान्त के अनुसार जब कभी बाल अपने लक्ष्यों को वैद्य तरीकों से प्राप्त करने मे बाधाओं और अपनी आंकाक्षाओं को निम्न स्तर तक लाने में असमर्थता के कारण, निम्नवर्गीय युवक गहन कुण्ठाओं का अनुभव करते हैं जो उन्हें अवैध विकल्पों और अवज्ञा की खोज में व्यस्त कर देता है।


title: किशोर अपराध

text: निम्नवर्गीय संस्कृति की बात करता है जो प्रवाव, प्रवजन और गतिशीलता के परिणामस्वरूप उभरती है वे व्यक्ति जो इन प्रक्रियाओ के फलस्वरूप पिछड़ जाते हैं वे निम्न वर्ग के सदस्य होते हें वे एक अलग प्रकार के व्यवहार को विकसित कर लेते हैं जो विशिष्ट रूप से कठोरता, चुस्ती, उत्तेजना, भाग्य और स्वायतत्ता जैस गुणों पर आधारित होता है।


title: किशोर अपराध

text: माटजा का मानना है कि व्यक्ति न तो पूर्णरूपेण स्वंतत्र है न ही व पूर्णरूपेण निंयत्रित है बल्कि बहवा स्वंतत्रता और नियंत्रण के कहीं बीच में है, इसलिये युवक अपराधी तथा परम्परात्मक क्रिया के बीच बहाव रहता है, यद्यपि युवक की अधिकांश क्रियाऐं कानून के अनुसार होती हैं, फिर भी यदा-कदा वह अपराध की ओर बह जाता है क्योंकि सामन्य परम्परात्मक नियंत्रण जो अपराधी व्यवहार में मौजूद होते हैं बहाव की प्रक्रिया के परिणामस्वरूप निष्प्रभावी हो जाते है। जब वह अपराध में लिप्त हो जाता है तो फिर वह परम्परात्मकता की ओर वापस बहकता है। इस प्रकार माट्जा ने ‘‘अपराध’’ की इच्छाओं पर जोर दिया है।


title: किशोर अपराध

text: यदि हम बाल अपराध से सम्बन्धित सभी समाजशास्त्रीय सिद्धान्तों पर विचार करें तो यह कहा जा सकता है कि सभी समाजशास्त्रियों ने पर्यावरण, सामजिक संरचना और सीखने की प्रक्रिया पर बल दिया है।


title: किशोर अपराध

text: यह मनौवैज्ञानिक साधनों से संवेगात्मक और व्यक्तित्व संबधी समस्याओं का निदान करती है, यह बाल अपराधी के विगत जीवन में कुछ महत्वपूर्ण व्यक्तियों के विषय में भावनाओं ओर अभिधारणाओं को बदलकर उपचार करती हैं। जब बच्चें के संबध प्रारम्भिक अवस्था में अपने माँ-बाप से अच्छे नहीं होते, तो उसका संवेगात्मक विकास अवरूद्ध हो जाता है, परिणामस्वरूप अपने परिवार के भीतर ही सामन्य तरीकों से संतुष्ट न होकर वह अपनी बाल आकांक्षाओं को संतुष्ट करने के प्रयत्न में अक्सर आवेगी हो जाता है। इन आकांक्षाओंएवं आवेगों की संतुष्टि असामाजिक व्यवहार का रूप धारण कर सकती है। मनोचिकित्सा के माध्यमसे अपराधी को चिकित्सक द्वारा स्नेह और स्वीकृति के वातावरण में विचरण करने ि दया जाता है।


title: किशोर अपराध

text: यथार्थ चिकित्सा इस विचार पर आधारित है कि अपनी मूलभूत आवश्यकताओं की पूर्ति न कर पाने वाले व्यक्ति अनुत्तरदायित्वपूर्ण व्यवहार करते हैं, यथार्थ चिकित्सा का उद्देश्य अपराधी बालक के जिम्मेदारी से काम करने में सहायता प्रदान करना अर्थात् असामाहिक क्रियाओं से बचाना है। यह विधि व्यक्ति के वर्तमान व्य वहार का अध्ययन करती है।


title: किशोर अपराध

text: इसमें नवीन सीखने की प्रक्रियाओं के विकास द्वारा बाल अपराधी के सीखे हुए व्यवहार मे ंसुधार लाया जाता है। व्यवहार के पुरस्कार या दण्ड द्वार बदला जाता है, नकारातमक प्रबलन निषेधात्मक व्यवहार (अपराधी क्रियाओं) को कम करेगा जबकि सकरात्मक प्रबलन (जैसे पुरस्कार) सकरात्मक व्यवहार को बनाए रखेगा। व्यवहार को बदलने में दोनों ही प्रकार के कारकों का प्रयोग किया जा सकता है।


title: किशोर अपराध

text: कई बच्चों में समूह स्थितियो मे प्रभावी ढंग से मौखिक संवाद करने की क्षमता नहीं होती, क्रिया चिकित्सा विधि में बच्चों को उनमुक्त वातावरण में कुछ न कुछ कार्य करवाये जाते हैं। जहाँ वह अपनी आक्रामकता की भावना को रचनातमक कार्यों में, खेल या शैतानी में अभिव्यक्त कर सकता है।


title: किशोर अपराध

text: यह ऐसा वातावरण पैदा करती है जो सुविधाजनक अर्थपूर्ण परिवर्तन तथा संजोषजनक समायोजन प्रदान करता है, यह उन लोगों के लिये प्रयोग किया जाता है, जिनका विचलित व्यवहार जीवन की विषम स्थितियों के प्रतिक्रियास्वरूप होता है।


title: किशोर अपराध

text: उपर्युक्त विधियों के अतिरिक्ति बाल अपराधियों को उपचार में तीन और विधियों का प्रयोग भी किया जाता है :


title: किशोर अपराध

text: बाल अपराधों को रोकने के लिये वर्तमान में दो प्रकार के उपाय किये गए हैं प्रथम उनके लिए नए कानूनों का निर्माण किया गया है ओर द्वितीय सुधार संस्थाओं एव स्कूलों का निर्माण किया गया है जैसे उन्हें रखने की सुविधाएँ हैं, यहाँ हम दोनों प्रकार के उपायों का उल्लेख करेंगे।


title: किशोर अपराध

text: बाल अपराधियों को विशेष सुविधा देने ओर न्याय की उचित प्रणाली अपनाने के लिये बाल-अधिनियम और सुधारालय अधिनियम बनाए गए है। भारत मे बच्चों की सुरक्षा के लिए 20वीं सदी की दूसरी दशाब्दी में कई कानून बनें सन् 1860 में भारतीय दण्ड संहिता के भाग 399 व 562 में बाल अपराधियों को जेल के स्थान पर रिफोमेट्रीज में भेजने का प्रावधान किया गया। दण्ड विधान के इतिहास में पहली बार यह स्वीकार किया कि बच्चों को दण्ड देने के बजाच उनमें सुधार किया जाए एवं उन्हें युवा अपराधियों से पृथक रखा जाए।


title: किशोर अपराध

text: संपूर्ण भारत के लिए सन् 1876 में सुधारालय स्कूल अधिनियम बना जिसमें 1897 में संशोधन किया गया, यह अधिनियम भारत के अन्य स्थानों पर 15 एवं बम्बई में 16 वर्ष के बच्चों पर लागू होता था, इस कानून में बाल-अपराधियों को औद्योगिक प्रशिक्षण देने की बात भी कही गयी थी, अखिल भारतीय स्तर के स्थान पर अलग-अलग प्रान्तों मे बाल अधिनियम बने, सन् 1920 में मद्रास, बंगाल, बम्बई, दिल्ली, पंजाब में एवं 1949 में उत्तरप्रदेश मै और 1970 में राजस्थान मे बाल अधिनियम बने, बाल अधिनियमों में समाज विरोधी व्यवहार व्यक्त करने वाले बालकों को प्रशिक्षण देने तथा कुप्रभाव से बचाने के प्रयास किये गए, उनके लिये दण्ड के स्थानपर सुधार को स्वीकार किया गया। 1986 में बाल न्याय अधिनियम पारित किया गया जिसमें सारे देश में एक समान बाल अधिनियम लागू कर दिया गया। इस अधिनियम के अनुसार 16 वर्ष की आयु से कम के लड़के व 18 वर्ष की आयु से कम की लड़की द्वारा किए गए कानूनी विरोधी कार्यो को बाल अपराध का श्रेणी में रखा गया। इस अधिनियम में उपेक्षित बालकोंं तथा बाल अपराधियों को दूसरे अपराधियो के साथ जेल मे रखने पर रोकलगा दी गई, उपेक्षित बालकों को बाल गृहों का अवलोकन गृहों में रखा जाएगा। उन्हें बाल कल्याण बोर्ड के समक्ष लाया जाएगा जबकि बाल अपराधियों को बाल न्यायलाय के समक्ष। इस अधिनियम में राज्यों को कहा गया कि वे बाल अपराधियों के कल्याण और पुनर्वास की व्यवस्था करेंगे।


title: किशोर अपराध

text: भारत में 1960 के बाल अधिनियम के तहत बाल न्यायालय स्थापित किये गये है। सन् 1960 के बाल अधिनियम का स्थान बाल न्याया अधिनियम 1986 ने ले लिया है। इस समय भारत के सभी राज्यों मे बाल न्यायालय है। बाल न्यायालय मे एक प्रथम श्रेणी का मजिस्ट्रेट, अपराधी बालक, माता-पिता, प्रोबेशन अधिकारी, साधारण पोशक मे पुलिस, कभी-कभी वकील भी उपस्थित रहते हैं, बाल न्यायालय का वातावरण इस प्रकार का होता है कि बच्चे के मष्तिष्क में कोर्ट का आंतक दूर हो जाए, ज्यों ही कोई बालक अपराध करता है तो पहले उसे रिमाण्ड क्षेत्र में भेजा जाता है और 24 घंटे के भीतर उसे बाल न्यायालय के सम्मुख प्रस्त्ुत किया जाता है, उसकी सुनवाई के समय उस व्यक्ति को भी बुलाया जाता है जिसके प्रति बालक ने अपराध किया। सुनवाई के बाद अपराधी बालकों को चेतवनी देकर, जुर्माना करके या माता-पिता से बॉण्ड भरवा कर उन्हें सौंप दिया जाता है अथवा उन्हें परिवीक्षा पर छोड़ दिया जाता है या किसी सुधा र संस्था, मान्यता प्राप्त विद्यालय परिवीक्षा हॉस्टल में रख दिया जाता है।


title: किशोर अपराध

text: बाल अपराधियों को रोकने का दूसरा प्रयास सुधारात्मक संस्थाओं एवं सुधरालयों की स्थापना करने किया गया है जिनमें कुछ समय तक बाल अपराधियों को रखकर प्रशिक्षण दिया जाता है, हम यहाँ कुछ ऐसी संस्थाओं का उल्लेख करेंगें - बोस्टल स्कूल इस प्रणाली के जन्मदाता एल्विन रेगिल्स ब्रादूस थे, यहाँ उन्हीं बालको को रखा जाता है जिसकी आयु 15 से 21 वर्ष तक की होती है। उन्हें यहाँ प्रशिक्षण एवं निर्देशन दिये जाते हैं तथा अनुशासन में रखकर उसका सुधार किया जाता है। अवधि समाप्त होने, अच्छे आाचरण का आश्वासन देने एवं भविष्य में अपराध न करने का वचन देने पर अपराधी को इस विद्यालय से मुक्त किया जाता है। ये स्कूल अपराधी का समाज से पुनः सांमजस्य कराने में योग देते है।


title: कारणता

text: जब कोई प्रक्रिया या प्रावस्था किसी दूसरी प्रक्रिया या प्रावस्था को उत्पन्न करती है तो इसे कारणता (causality या causation) कहते हैं। जो प्रक्रिया/प्रावस्था उत्पन्न होती है उसे 'प्रभाव' कहते हैं तथा प्रभाव को उत्पन्न करने वाली प्रक्रिया/प्रावस्था को 'कारण' कहा जाता है। कारणता को 'कार्यकारण' ( cause and effect) भी कहते हैं। ध्यातव्य ह कि कारण, प्रभाव को उत्पन्न करने के लिए आंशिक रूप से जिम्मेदार है तथा प्रभाव, आंशिक रूप से कारण पर निर्भर होता है।


title: कारणता

text: कारण जो कार्य के पूर्व में नियत रूप से रहता है और अन्यथासिद्धि न हो उसे कारण नहीं कहते हैं। केवल कार्य के पूर्व में रहने से ही कारणत्व नहीं होता, कार्य के उत्पादन में साक्षात्कार सहयोगी भी इसे होना चाहिए। अन्यथासिद्ध में उन तथाकथित कारणों का समावेश होता है जो कार्य की उत्पत्ति के पूर्व रहते हैं पर कार्य के उत्पादन में साक्षात् उपयोगी नहीं है। जैसे कुम्हार का पिता अथवा मिट्टी ढोनेवाला गधा घट रूप कार्य के प्रति अन्यथासिद्ध है।


title: कारणता

text: कार्य-कारण-सम्बन्ध अन्यव्यतिरेक पर आधारित है। कारण के होने पर कार्य होता है, कारण के न होने पर कार्य नहीं होता। प्रकृति में प्राय: कार्य-कारण-संबंध स्पष्ट नहीं रहता। एक कार्य के अनेक कारण दिखाई देते हैं। हमें उन अनेक दिखाई देनेवाले कारणों में से वास्तविक कारण ढूँढ़ना पड़ता है। इसके लिए सावधानी के साथ एक-एक दिखाई देनेवाले कारणों को हटाकर देखना होगा कि कार्य उत्पन्न होता है या नहीं। यदि कार्य उत्पन्न होता है तो जिसको हटाया गया है वह कारण नहीं है। जो अंत में शेष बच रहता है वहीं वास्तविक कारण माना जाता है। यह माना गया है कि यह कार्य का एक ही कारण होता है अन्यथा अनुमान की प्रामाणिकता नष्ट हो जाएगी। यदि धूम के अनेक कारण हों तो धूम के द्वारा अग्नि का अनुमान करना गलत होगा। जहाँ अनेक कारण दिखाई देते हैं वहाँ कार्य का विश्लेषण करने पर मालूम होगा कि कार्य के अनेक अवयव कारण के अनेक अवयवों से उत्पन्न हैं। इस प्रकार वहाँ भी कार्यविशेष का कारणविशेष से संबंध स्थापित किया जा सकता है। कारणविशेष के समूह से कार्यविशेष के समूह का उत्पन्न मानना भूल है। वास्तव में समूह रूप में अनेक कारणविशेष समूहरूप में कार्य को उत्पन्न नहीं करते। वे अलग-अलग ही कार्यविशेष के कारण हैं।


title: कारणता

text: कार्य के पूर्व में नियत रूप से रहना दो तरह का हो सकता है। कारण कार्य के उत्पादन के पहले तो रहता है परंतु कार्य के उस कारण से पृथक् उत्पन्न होता है। कारण केवल नवीन कार्य के उत्पादन में सहकारी रहता है। मिट्टी से घड़ा बनता है अतः मिट्टी घड़े का कारण है और वह कुम्हार भी जो मिट्टी को घड़े का रूप देता है। कुम्हार के व्यापार के पूर्व मिट्टी मिट्टी है और घड़े को कोई अस्तित्व नहीं है। कुम्हार के सहयोग से घड़े की उत्पत्ति होती है अत: घड़ा नवीन कार्य है जो पहले कभी नहीं था। इस सिद्धांत को आरंभवाद कहते हैं। कारण नवीन कार्य का आरंभक होता है, कारण स्वयं कार्य रूप में परिणत नहीं होता। यद्यपि कार्य के उत्पादन में मिट्टी, कुम्हार, चाक आदि वस्तुएँ सहायक होती हैं परंतु ये सब अलग-अलग कार्य (घड़ा) नहीं हैं और न तो ये सब सम्मिलित रूप में घड़ा इन सबके सहयोग से उत्पन्न परंतु इन सबसे विलक्षण अपूर्व उपलब्धि है। अवयवों से अवयवी पृथक् सत्ता है; इसी सिद्धांत के आधार पर आरंभवाद का प्रवर्तन होता है। भारतीय दर्शन में न्यायवैशेषिक इस सिद्धांत के समर्थक हैं।


title: कारणता

text: कार्य का कारण के साथ सम्बन्ध दूसरी दृष्टि से भी देखा जा सकता है। मिट्टी से घड़ा बनता है अतः घड़ा अव्यक्त रूप में (मिट्टी के रूप में) विद्यमान है। यदि मिट्टी न हो तो चूँकि घड़े की अव्यक्त स्थिति नहीं है अत: घड़ा उत्पन्न नहीं होता। वस्तुविशेष की कार्यविशेष के कारण हो सकते हैं। यदि कार्य कारण से भिन्न नवीन सत्ता हो तो कोई वस्तु किसी कारण से उत्पन्न हो सकती है। तिल की जगह बालू से तेल नहीं निकलता क्योंकि प्रकृति में एक सत्ता का नियम काम कर रहा है। सत्ता से ही सत्ता की उत्पत्ति होती है। असत् से सत् की उत्पत्ति नहीं हो सकती—यह प्रकृति के नियम से विपरीत होगा। सांख्ययोग का यह सिद्धांत परिणामवाद कहलाता है। इसके अनुसार कारण कार्य के रूप में परिणत होता है, अत: तत्वत: कारण कार्य से पृथक् नहीं है।


title: कारणता

text: इन दोनों मतों से भिन्न एक मत और है जो न तो कारण को आरंभक मानता है और न परिणामी। कारण व्यापाररहित सत्ता है। उसमें कार्य की उत्पत्ति के लिए कोई व्यापार नहीं होता। कारण कूटस्थ तत्व है। परन्तु कूटस्थता के होते हुए भी कार्य उत्पन्न होता है। कारण कूटस्थ तत्व है। परंतु कूटस्थता के होते हुए भी कार्य उत्पन्न होता है क्योंकि द्रष्टा को अज्ञान आदि बाह्य उपाधियों के कारण कूटस्थ कारण अपने शुद्ध रूप में नहीं दिखाई देता। जैसे भ्रम की दशा में रस्सी की जगह सर्प का ज्ञान होता है, वैसे ही कारण की जगह कार्य दिखाई पड़ता है। अत: कारणकार्य का भेद तात्विक भेद नहीं है। यह भेद औपचारिक है। इस मत को, जो अद्वैत वेदान्त में स्वीकृत है, विवर्तवाद कहते हैं। आरम्भवाद में कार्य कारण पृथक् हैं, परिणामवाद में उनमें तात्विक भेद न होते हुए भी अव्यक्त-व्यक्त-अवस्था का भेद माना जाता है, परन्तु विवर्तवाद में न तो उनमें तात्विक भेद है और न अवस्था का। कार्य कारण का भेद भ्रांत भेद है और भ्रम से जायमान कार्य वस्तुतः असत् है। जब तक दृष्टि दूषित है तभी वह व्यावहारिक दशा में वे दोनों पृथक दिखाई देते हैं। दृष्टिदोष का विलय होते ही कार्य का विलय और कारण के शुद्ध रूप के ज्ञान का उदय होता है।


title: कारणता

text: कारण की तीन विधाएँ मानी गई हैं।


title: कारणता

text: (1) उपादान कारण वह कारण है जिसमें समवाय संबंध से रहकर कार्य उत्पन्न होता है। अर्थात् वह वस्तु जो कार्य के शरीर का निर्माण करती है, उपादान कहलती है। मिट्टी घड़े का या तागे कपड़े के उपादान कारण हैं। इसी को समवायि कारण भी कहते हैं।


title: कारणता

text: (2) असमवायि कारण समवायि कारण में समवाय संबंध से रहकर कार्य की उत्पत्ति में सहायक होती है। तागे का रंग, तागे में, जो कपड़े का समवायि कारण है अत: तागे का रंग कपड़े का असमवायि कारण कहा जाता है। समवायि कारण द्रव्य होता है, परंतु असमवायि कारण गुण या क्रिया रूप होता है।


title: कारणता

text: (3) निमित्त कारण समवायि कारण में गति उत्पन्न करता है जिससे कार्य की उत्पत्ति होती है। कुम्हार घड़े का निमित्त है क्योंकि वही उपादान से घड़े का निर्माण करता है। समवायि और असमवायि से भिन्न अन्यथासिद्धशून्य सभी कारण निमित्त कारण कहे जते हैं।


title: कारणता

text: अरस्तू के अनुसार कारण की चौथी विधा भी होती है जिसे प्रयोजक (फ़ाइनल) कारण कहता है। जिस उद्देश्य से कार्य का निर्माण होता है वह उद्देश्य भी कार्य का कारण होता है। पानी रखने के लिए घड़े का निर्माण होता है अत: वह उद्देश्य घड़े का प्रयोजक कारण है। इस चौथी विधा का निमित्त में ही समावेश हो सकता है।


title: कारणता

text: कारण के बारे में आरम्भवाद का सिद्धांत निमित्त कारण को महत्व देता है। किसी उद्देश्य की पूर्ति के लिए कार्य का निर्माण होता है, यदि वह उद्देश्यस्थित वस्तुओं से पूर्ण हो जाए तो कार्य की आवश्यकता ही न रहेगी। अत: निमित्त से पृथक कार्य की स्थिति है और उसकी पूर्ति के लिए निमित्त उपादान में गति देता है। जीवों को उनके कर्मफल का भोग कराने के उद्देश्य से ईश्वर संसार का निर्माण करता है। परिणामवाद का जोर उपादान कारण पर है। गति वस्तु को दी नहीं जाती, गति तो वस्तु के स्वभाव काअंग है। अत: मुख्य कारण गति (निमित्त) नहीं अपितु गति का आधार (उपादान प्रकृति) है। अपने आप उपादान कार्य रूप में परिणत होता है, केवल अव्यक्तता के आवरण को दूर करने के लिए तथा सुप्त गति को उद्बुद्ध करने के लिए किसी निमित्त की आवश्यकता होती है।


title: कारणता

text: कारण के बारे में यदि क्षणिकवाद का उल्लेख न हो तो विषय अधूरा ही रह जाएगा। उपादान और निमित्त भाव रूप होने के कारण बौद्धों के अनुसार क्षणिक हैं। उनकी स्थिति एक क्षण से अधिक नहीं रह सकती। ऐसी स्थिति में उपादान जब प्रतिक्षण बदलता है तो वह कार्य को कहाँ उत्पन्न कर सकेगा? अपने एक क्षण के जीवन में वह दूसरी वस्तु को उत्पन्न नहीं कर सकता। उत्पादन के लिए कम से कम चार क्षणों तक कारण की स्थिति आवश्यक है। प्रथम क्षण में उत्पत्ति, द्वितीय क्षण में स्थिति, तृतीय क्षण में दूसरी वस्तु का उत्पादन और चतुर्थ क्षण में नाश। परंतु जब कारण चार क्षणों तक रह गया तो फिर उसका नाश कौन कर सकता है। परंतु इससे यह न माना चाहिए कि कारण नित्य है। यदि कारण नित्य है तो वह त्रिकाल में नित्य होगा, फिर कारण से कार्य की उत्पत्ति कैसे हो सकेगी? यदि वस्तु नित्य है तो उसका आरंभ कैसे होगा? न तो परिणामवाद और न आरंभवाद इसका उत्तर दे सकता है। विवर्तवाद तो हेय है क्योंकि वह सारे संसार को भ्रम मानता है। अत: क्षणिकवाद क्षणसंतान को ही सत्य मानते हुए कहता है कि कारण-कार्य का संबंध केवल क्रम का संबंध (रिलेशन ऑव सीक्वेंस) है। क्षणसंतान में जो पहला क्षण है वह कारण और बादवाला क्षण कार्य कहा जा सकता है। इस क्रम के अतिरिक्त उनमें कोई तात्विक संबंध नहीं है।


title: महाश्येन

text: महाश्येन (ईगल) शिकार करने वाले बड़े आकार के पक्षी हैं। इस पक्षी को ऊँचाई से ही प्रेम है, धरातल से नहीं। यह धरातल की ओर तभी दृष्टिपात करता है, जब इसे कोई शिकार करना होता है। इसकी दृष्टि बड़ी तीव्र होती है और यह धरातल पर विचरण करते हुए अपने शिकार को ऊँचाई से ही देख लेता है। यूरेशिया और अफ्रीका में इसकी साठ से अधिक प्रजातियाँ स्पेसीज (species)पायी जाती हैं।


title: महाश्येन

text: महाश्येन, फैल्कोनिफॉर्मीज़ (Falconiformes) गण, ऐक्सिपिटर (Accipitres) उपगण, फैल्कानिडी (Falconidae) कुल तथा ऐक्विलिनी (Aquilinae) उपकुल के अंतर्गत है। यह उपकुल दो वर्गों में विभाजित है। ये दो वर्ग ऐक्विला स्थल महाश्येन (Aquila Land Eagle) और हैलिई-एटस, जल महाश्येन (Haliaeetus Sea Eagle) हैं। इस श्येन परिवार में लगभग तीन सौ जातियाँ पाई जाती हैं। ये अनेक जातियाँ स्वभाव तथा आकार प्रकार में एक दूसरे से भिन्न होती हैं तथा विश्व भर में पाई जाती हैं।


title: महाश्येन

text: प्राचीन काल से ही यह साहस एवं शक्ति का प्रतीक माना गया है। संभवत इन्हीं कारणों से सभी राष्ट्रों के कवियों ने इसका वर्णन किया है और इसे रूस, जर्मनी, संयुक्त राज्य आदि देशों में राष्ट्रीय प्रतीक के रूप में माना गया है। भारत में इसे गरुड़ की संज्ञा दी गई है तथा पौराणिक वर्णनों में इसे विष्णु का वाहन कहा गया है। संभवत: तेज गति और वीरता के कारण ही यह विष्णु का वाहन हो सका है।


title: महाश्येन

text: अन्य देशों के भी पौराणिक वर्णनों में इसका वर्णन आता है, जैसे स्कैंडेनेविया में इसे तूफान का देवता माना गया है और यह बताया गया है कि यह देव स्वर्ग लोक के एक छोर पर बैठकर हवा का झोंका पृथ्वी पर फेंकता है। ग्रीसवासियों की, प्राचीन विश्वास के अनुसार, ऐसी धारणा है कि उनके सबसे बड़े देवता, ज़्यूस (Zeus), को इस महाश्येन ने ही सहायतार्थ वज्र प्रदान किया था।


title: महाश्येन

text: भगवान् विष्णु का वाहन होकर भी इस पक्षी की मनोवृत्ति अहिंसक नहीं है। यह मांसभक्षी, अति लोलुप और प्रत्यक्षत: हानि पहुँचानेवाला होता है, तथापि यह उन बहुत से पक्षियों को समाप्त करने में सहायक है, जो कृषि एवं मनुष्यों को हानि पहुँचाते हैं। साथ ही साथ यह हानि पहुँचानेवाले सरीसृप तथा छोटे छोटे स्तनी जीवों को भी समाप्त करता है और इस प्रकार जंतुसंसार का संतुलन बनाए रखता है।


title: उदासीनता

text: उदासीनता (Apathy), मानसिक अस्वस्थताजन्य एक लक्षण। इसमें रोगी अपने अंतर में अत्यधिक तनाव एवं संघर्ष का अनुभव करता है। फलत: उसके मन में हर विषय, हर वस्तु के प्रति विराग पैदा हो जाता है। किसी भी वस्तु में न तो उसकी रुचि रह जाती है और न ही किसी कार्य के प्रति उसका उत्साह जगता है। सामान्यत: भावसंवेगों की उद्दीप्त कर सकने की क्षमता रखनेवाली परिस्थितियाँ भी इस रोग के रोगी में संवेगात्मक प्रतिक्रिया उत्पन्न करने में असमर्थ रहती हैं। सभी उत्तेजक रोगी के लिए निर्बल सिद्ध हो जाते हैं। यह असामयिक मनोभ्रंश अथवा मनोविदलन (स्किजोफ़्रीनिया) का एक प्रमुख लक्षण है जिसमें रोगी आत्मकेंद्रित ही नहीं हो जाता बल्कि बाह्य जगत् से पूर्णत: उदासीन भी रहने लगता है।


title: आनुभविक मनोविज्ञान

text: आनुभविक मनोविज्ञान (एम्पिरिकल साइकॉलॉजी) अनुभव पर आधारित मनोविज्ञान जिसके अंतर्गत व्यवस्थित प्रयोग तथा वैज्ञानिक निरीक्षण की प्रणाली प्रयुक्त की जाती है। यह तार्किक मनोविज्ञान से सर्वथा भिन्न है क्योंकि तार्किक मनोविज्ञान सामान्य दार्शनिक सिद्धांत से निष्कर्षित निगमन (डिडक्शन) पर आधारित होता है। कभी-कभी इसे प्रायोगिक मनोविज्ञान (एक्सपेरिमेंटल साइकॉलॉजी) से भी अलग माना जाता है। कारण, प्रायोगिक मनोविज्ञान में तर्क कम और वर्णन अधिक किया जाता है। आनुभविक मनोविज्ञान के आविष्कर्ता के रूप में गुस्ताव थियोडोर फेकनर (1801-1887) का नाम प्रसिद्ध है और आनुभविक पद्धति को मनोवैज्ञानिक सिद्धांत से संबद्ध करनेवाले फ्रांज बेंटानो (1838-1917) थे।


title: प्रायोगिक मनोविज्ञान

text: प्रायोगिक मनोविज्ञान (Experimental psychology) कोई विषय नहीं है बल्कि एक विधिसम्म्त तरीका (methodological approach) है। आधुनिक मनोविज्ञान की औपचारिक शुरुआत 1879 में हुई जब विल्हेम वुंट द्वारा जर्मनी के लीपजिंग में पहली प्रयोगात्मक प्रयोगशाला की स्थापना की गई थी। विल्हेम सचेत अनुभव के अध्ययन में रुचि रखते थे और मन के घटकों या निर्माण खंडों का विश्लेषण करना चाहते थे। विलियम वुंड्ट के समय के मनोवैज्ञानिकों ने आत्मनिरीक्षण के माध्यम से मन की संरचना का विश्लेषण किया और इसलिए उन्हें संरचनावादी कहा गया।आत्मनिरीक्षण एक ऐसी प्रक्रिया थी जिसमें मनोवैज्ञानिक प्रयोगों में व्यक्तियों या विषयों को अपनी मानसिक प्रक्रियाओं या अनुभवों का विस्तार से वर्णन करने के लिए कहा जाता था। प्रायोगिक मनोविज्ञान को संरचनावाद या संरचनावाद के एक भाग के रूप में भी जाना जाता है। क्योंकि वुंट के विचार चेतना को एक संरचना के रूप में देखने पर केंद्रित थे (प्राथमिक संवेदनाओं के निर्माण खंडों द्वारा निर्मित जिसमें इसे तोड़ा जा सकता था) उनके दृष्टिकोण को संरचनावाद के रूप में चिह्नित किया गया था।


title: प्रायोगिक मनोविज्ञान

text: प्रायोगिक मनोवैज्ञानिक मानव व्यवहार की जांच के लिए विभिन्न शोध विधियों और औजारों का उपयोग करते हैं।कुछ मामलों में, मनोवैज्ञानिक यह निर्धारित करने के लिए प्रयोग कर सकते हैं कि अलग-अलग चर के बीच कोई कारण और प्रभाव संबंध है या नहीं।


title: प्रायोगिक मनोविज्ञान

text: मामलों का अध्ययन शोधकर्ताओं को गहराई से किसी व्यक्ति या समूह का अध्ययन करने की अनुमति देता है।


title: प्रायोगिक मनोविज्ञान

text: सहसंबंध अध्ययन से शोधकर्ताओं के लिए विभिन्न चरों (variables) के बीच संबंध देखना सmभव हो जाता है।


title: प्रायोगिक मनोविज्ञान

text: प्राकृतिकवादी अवलोकन शोधकर्ताओं को अपने प्राकृतिक वातावरण में लोगों का निरीक्षण करने का मौका देता है। यह तकनीक उन मामलों में विशेष रूप से उपयोगी हो सकती है जहां जांचकर्ता मानते हैं कि एक प्रयोगशाला सेटिंग में प्रतिभागी व्यवहार पर अनुचित प्रभाव हो सकता है।


title: प्रायोगिक मनोविज्ञान

text: 1874 - विल्हेम वुंट ने "फिजियोलॉजिकल मनोविज्ञान के सिद्धांत" नामक पहली प्रयोगात्मक मनोविज्ञान पाठ्यपुस्तक प्रकाशित की।


title: प्रायोगिक मनोविज्ञान

text: 1875 - विलियम जेम्स ने संयुक्त राज्य अमेरिका में मनोविज्ञान प्रयोगशाला खोला। मूल प्रयोगात्मक शोध करने के बजाय, कक्षा प्रदर्शन के उद्देश्य के लिए यह प्रयोगशाला बनाई गई थी।


title: प्रायोगिक मनोविज्ञान

text: 1879 - जर्मनी की लीपजिग में पहली प्रयोगात्मक मनोविज्ञान प्रयोगशाला की स्थापना की गई थी।


title: प्रायोगिक मनोविज्ञान

text: 1883 - जी स्टेनली हॉल ने संयुक्त राज्य अमेरिका के जॉन हॉपकिंस विश्वविद्यालय में पहली प्रयोगात्मक मनोविज्ञान प्रयोगशाला खोली।


title: प्रायोगिक मनोविज्ञान

text: 1885 - हरमन एबिंगहौस ने अपने प्रसिद्ध "स्मृत के बारे में' प्रकाशित किया। इसमें उन्होंने अपने सीखने और स्मृति प्रयोगों का वर्णन किया जो उन्होंने स्वयं पर आयोजित किए थे।


title: प्रायोगिक मनोविज्ञान

text: 1887 - जॉर्ज ट्रबॉल लैड ने अपनी पाठ्यपुस्तक "एलिमेंट्स ऑफ फिजियोलॉजिकल साइकोलॉजी" प्रकाशित की। यह पहली अमेरिकी पुस्तक है जिसमें प्रयोगात्मक मनोविज्ञान पर महत्वपूर्ण जानकारी शामिल थी।


title: प्रायोगिक मनोविज्ञान

text: 1887 - जेम्स मैककिन कैटेल ने पेंसिल्वेनिया विश्वविद्यालय में दुनिया की तीसरी प्रयोगात्मक मनोविज्ञान प्रयोगशाला की स्थापना की।


title: प्रायोगिक मनोविज्ञान

text: 1890 - विलियम जेम्स ने अपनी क्लासिक पाठ्यपुस्तक, "मनोविज्ञान के सिद्धांत" को प्रकाशित किया।


title: प्रायोगिक मनोविज्ञान

text: 1891 - मैरी व्हिटन कैल्किन ने वेलेस्ले कॉलेज में एक प्रयोगात्मक मनोविज्ञान प्रयोगशाला की स्थापना की, जो मनोविज्ञान प्रयोगशाला बनाने वाली पहली महिला बन गई।


title: प्रायोगिक मनोविज्ञान

text: 1893 - जी स्टेनली हॉल ने संयुक्त राज्य अमेरिका में मनोवैज्ञानिकों का सबसे बड़ा पेशेवर और वैज्ञानिक संगठन अमेरिकन साइकोलॉजिकल एसोसिएशन की स्थापना की।


title: प्रायोगिक मनोविज्ञान

text: 1920 - जॉन बी वाटसन और रोज़ली रेनर ने अब अपने प्रसिद्ध "लिटिल अल्बर्ट" प्रयोग का आयोजन किया, जिसमें उन्होंने दिखाया कि लोगों में भावनात्मक प्रतिक्रियाओं को शास्त्रीय रूप से सशर्त किया जा सकता है।


title: प्रायोगिक मनोविज्ञान

text: 1929 - एडविन बोरिंग की पुस्तक "प्रायोगिक मनोविज्ञान का इतिहास" प्रकाशित की गयी। बोरिंग एक प्रभावशाली प्रयोगात्मक मनोवैज्ञानिक थे जो मनोविज्ञान अनुसंधान में प्रयोगात्मक तरीकों के उपयोग के लिए समर्पित थे।


title: प्रायोगिक मनोविज्ञान

text: 1955 - ली क्रोनबैक ने मनोवैज्ञानिक परीक्षणों में रचनात्मक वैधता प्रकाशित की, जिसने मनोवैज्ञानिक अध्ययन में निर्माण वैधता के उपयोग को लोकप्रिय बनाया।


title: प्रायोगिक मनोविज्ञान

text: 1958 - हैरी हारलो ने "द नेचर ऑफ लव" (प्रेम की प्रकृति) प्रकाशित की।


title: प्रायोगिक मनोविज्ञान

text: 1961 - अल्बर्ट बांद्रा ने अब अपने प्रसिद्ध "बॉबो गुड़िया प्रयोग" का आयोजन किया , जिसने आक्रामक व्यवहार पर अवलोकन के प्रभावों का प्रदर्शन किया।


title: अंतराबंध

text: मनोविदलिता या अंतराबंध (स्किज़ोफ़्रीनीया / Schizophrenia) कई मानसिक रोगों का समूह है जिनमें बाह्य परिस्थितियों से व्यक्ति का संबंध असाधारण हो जाता है। कुछ समय पूर्व लक्षणों के थोड़ा-बहुत विभिन्न होते हुए भी रोग का मौलिक कारण एक ही माना जाता था। किंतु अब प्रायः सभी सहमत हैं कि अंतराबंध जीवन की दशाओं की प्रतिक्रिया से उत्पन्न हुए कई प्रकार के मानसिक विकारों का समूह है। अंतराबंध को अंग्रेजी में डिमेंशिया प्रीकॉक्स (Dementia praecox) भी कहते हैं।


title: अंतराबंध

text: अंतराबंध की गणना बड़े मनोविकारों में की जाती है। मानसिक रोगों के अस्पतालों में 55 प्रतिशत इस रोग के रोगी पाए जाते हैं और प्रथम बार आने वालों में ऐसे रोगी 25 प्रतिशत से कम नहीं होते। इस रोग की चिकित्सा में बहुत समय लगने से इस रोग के रोगियों की संख्या अस्पतालों में उत्तरोत्तर बढ़ती रहती है। यह अनुमान लगाया गया है कि साधारण जनता में से दो से तीन प्रतिशत व्यक्ति इस रोग से ग्रस्त होते हैं। पुरुषों में 20 से 24 वर्ष तक और स्त्रियों में 35 से 39 वर्ष तक की आयु में यह रोग सबसे अधिक होता है। अस्पतालों में भर्ती हुए रोगियों में से 40 प्रतिशत शीघ्र ही नीरोग हो जाते हैं। शेष 60 को जीवनपर्यंत या बहुत वर्षों तक अस्पताल ही में रहना पड़ता है।


title: अंतराबंध

text: इस रोग के प्रायः चार रूप पाए जाते हैं:


title: अंतराबंध

text: (1) सामान्य रूप में व्यक्ति अपनी चारो ओर की परिस्थितियों से अपने को धीरे-धीरे खींच लेता है, अर्थात् अपने सुहृदों, मित्रों तथा व्यवसाय से, जिनसे वह पहले प्रेम करता था, उदासीन हो जाता है।


title: अंतराबंध

text: (2) दूसरे रूप में, जिसकी यौवनमनस्कता (हीबे फ़्रीनिया / hebephrenia) कहते हैं, रोगी के विचार तथा कर्म भ्रम पर आधारित होते हैं। यह रोग साधारणतः यौवनावस्था में होता है।


title: अंतराबंध

text: (3) तीसरे रूप में उसके मस्तिष्क का अंग-संचालक-मंडल विकृत हो जाता है। या तो उसके अंगों की गति अत्यंत शिथिल हो जाती है, यहाँ तक कि वह मूढ़ और निश्चेष्ट सा पड़ा रहता है, या वह अति प्रचंड हो जाता है और भागने, दौड़ने, लड़ने, आक्रमण करने या हिंसात्मक क्रियाएँ करने लगता है।


title: अंतराबंध

text: (4) चौथा रूप अधिक आयु में प्रकट होता है और विचार संबंधी होता है। रोगी अपने को बहुत बड़ा व्यक्ति मानता है, या समझता है कि वह किसी के द्वारा सताया जा रहा है।


title: अंतराबंध

text: कितनी ही बार रोगी में एक से अधिक रूप मिले हुए पाए जाते हैं। न केवल यही, प्रत्युत अन्य मानसिक रोगों के लक्षण भी अंतराबंध के लक्षणों के साथ प्रकट हो जाते हैं।


title: अंतराबंध

text: रोग के कारण के संबंध में बहुत प्रकार के सिद्धांत बनाए गए जो शारीरिक रचना, जीवरसायन अथवा मानसिक विकृतियों पर आश्रित थे। किंतु अब यह सर्वमान्य मत है कि इस रोग का कारण व्यक्ति की अपने को सांसारिक दशाओं तथा चारों ओर की परिस्थितियों के समानुकूल बनाने की असमर्थता है। व्यक्ति में शैशव काल से ही कोई हीनता या दीनता का भाव इस प्रकार व्याप्त हो जाता है कि फिर जीवन भर उसको दूर नहीं कर पाता। इसके कारण शारीरिक अथवा मानसिक दोनों होते हैं। बहुतेरे विद्वान यह मानते हैं कि व्यक्ति के जीवन के आरंभिक वर्षों में पारिवारिक संबंध इस दशा का कारण होते हैं; विशेषकर माता का शिशु के साथ कैसा व्यवहार होता है उसी के अनुसार या तो यह रोग होता है या नहीं होता। शिशु की ऐसे धारणा बनना कि कोई उससे प्रेम नहीं करता या वह अवांछित शिशु है, रोगोत्पत्ति का विशेष कारण होता है। कुछ विद्वान यह भी मानते हैं कि शरीर में उत्पन्न हुए जीवविष (टॉक्सिन) मनोविकार उत्पन्न करने के बहुत बड़े कारण होते हैं। वे शारीरिक और मानसिक दोनों प्रकार के कारणों को मौलिक कारण समझते हैं।


title: अंतराबंध

text: पहले रोग की चिकित्सा आशाजनक नहीं समझी जाती थी। किंतु अब मनोविश्लेषण से चिकित्सा में सफलता की आशा होने लगी है। ऐसे रोगियों के लिए विशेष चिकित्सालयों और मनोवैज्ञानिकों की आवश्यकता होती है। औषधियों का भी प्रयोग होता है। इंस्युलिन तथा विद्युत द्वारा आक्षेप उत्पन्न करना भी उपयोगी पाया गया है। विशेष आवश्यकता इसकी रहती है कि रोगी को पुरानी परिस्थितियों से हटा दिया जाए। विशेष व्यायाम तथा ऐसे काम-धंधों का भी, जिनमें मन लगा रहे, उपयोग किया जाता है। रोग जितने ही कम समय का और हलका होगा उतने ही शीघ्र रोग से मुक्ति की आशा की जा सकती है। चिरकालीन रोगों में रोग मुक्ति कठिन होती है।


title: किमची

text: किम्ची की उत्पत्ति कम से कम तीन राज्यों (37 ईसा पूर्व AD 7 ईस्वी) की प्रारंभिक अवधि से कम है। 20] किण्वित खाद्य पदार्थ व्यापक रूप से उपलब्ध थे, तीनों राज्यों के रिकॉर्ड के रूप में, 289 ईस्वी में प्रकाशित एक चीनी ऐतिहासिक पाठ का उल्लेख है कि "गोगुरियो लोग [कोरियाई लोगों का जिक्र करते हैं] शराब, सोयाबीन पेस्ट और जैसे किण्वित खाद्य पदार्थ बनाने में कुशल हैं। नमकीन और किण्वित मछली "वी की पुस्तक में डोंगी नाम के खंड में। [२१] [२२] समगुक सागी, कोरिया के तीन राज्यों के एक ऐतिहासिक रिकॉर्ड में भी किण्वित सब्जियों में प्रयुक्त अचार जार का उल्लेख है, जो बताता है कि इस समय के दौरान किण्वित सब्जियां आम तौर पर खाई जाती थीं। [२१] [२३] सिला राजवंश (57 ईसा पूर्व - 935 ईस्वी) के दौरान, किम्ची बौद्ध धर्म के रूप में प्रचलित हो गया, जिसने पूरे देश में बौद्ध धर्म को पकड़ा और एक शाकाहारी जीवन शैली को बढ़ावा दिया। [24]


title: किमची

text: किम्ची की किस्में मुख्य सब्जी सामग्री और किमची का स्वाद लेने के लिए इस्तेमाल होने वाले मसाला के मिश्रण से निर्धारित होती हैं।


title: किमची

text: सब्जियां किम्ची के कई प्रकार के व्यंजन हैं, और इस श्रेणी में सबसे प्रसिद्ध भोजन गोभी किम्ची है। [४०] यह भोजन तीखा और काफी हद तक अनुभवी होता है, और परिवार के गौरव स्रोत के साथ-साथ एक अच्छे घर का स्वाद भी दिखाता है। [40] कैबेजेस (नपा कैबेज, बॉमबॉन्ड, हेडेड कैबेज) और मूली (कोरियाई मूली, पोनीटेल मूली, जेजोल मूली, योलमू मूली) सबसे अधिक इस्तेमाल की जाने वाली किम्ची सब्जियां हैं। [२] [३] किमची की अन्य सब्जियों में शामिल हैं: एस्टर, बैलून फूल की जड़ें, बर्डॉक की जड़ें, अजवाइन, चमनमूल, सीलेंट्रो, क्रेस, क्राउन डेज़ी साग, ककड़ी, बैंगन, लहसुन के छिलके, लहसुन के टुकड़े, अदरक, कोरियाई एंजेलिका-ट्री शूट, कोरियाई अजमोद , कमल की जड़ें, सरसों का साग, प्याज, पेरीला के पत्ते, आलू, कद्दू, मूली का साग, रेपसीड की पत्तियां, पपड़ी, सोयाबीन के स्प्राउट्स, पालक, चीनी बीट, शकरकंद की बेलें और टमाटर। [४१]।


title: किमची

text: आमतौर पर इस्तेमाल किए जाने वाले सीज़िंग में गूचुगरू (मिर्च पाउडर), शल्क, लहसुन, अदरक, और जिओगल (नमकीन समुद्री भोजन) [2] [3] जियोटल को कोरियाई प्रायद्वीप के ठंडे उत्तरी भागों में कच्चे समुद्री भोजन के साथ बदला जा सकता है। [43] यदि उपयोग किया जाता है, तो मिल्डर सैय्यू-जेओट (नमकीन झींगा) या जोगी-जेओट (नमकीन क्रैकर) पसंद किया जाता है और उत्तरी और मध्य क्षेत्रों में भी जेओटगल की मात्रा कम हो जाती है। [४३] दूसरी ओर, दक्षिणी कोरिया में, आमतौर पर अधिक मजबूत मायोलॉची-जेओट (नमकीन एंकॉवीज़) और गैलची-जेओट (नमकीन हेयरटेल) का उपयोग किया जाता है। [४३] पूर्वी तट क्षेत्रों में कच्चे समुद्री भोजन या डेगू-अगामी-जेओट (नमकीन कॉड गिल्स) का उपयोग किया जाता है। [४३]


title: किमची

text: किमची में मौजूद सूक्ष्मजीवों में बेसिलस मायकोइड्स, बी। स्यूडोमाइकोसाइड्स, बी। सबटिलिस, लैक्टोबैसिलस ब्रेविस, एलबी शामिल हैं। कर्वटस, एलबी। किमची, एलबी। parabrevis, Lb। पेंटोसस, एलबी। प्लांटरम, एलबी। साकिमची कोरियाई व्यंजनों में सबसे महत्वपूर्ण व्यंजनों में से एक है। "किम्ची" किण्वित सब्जियों के लिए कोरियाई शब्दावली है और इसमें नमक और मौसमी सब्जियां शामिल हैं। [४०] किम्ची एक पारंपरिक कोरियाई व्यंजन है जिसमें मसालेदार सब्जियाँ होती हैं, जो मुख्य रूप से हर भोजन के साथ साइड डिश के रूप में परोसी जाती हैं, लेकिन इसे मुख्य व्यंजन के रूप में भी परोसा जा सकता है। [52] किम्ची को मुख्य रूप से विश्व भर में मसालेदार किण्वित गोभी के व्यंजन के रूप में पहचाना जाता है। [२४] विविधताएं सीमित नहीं हैं, जैसा कि कोरियाई "किम्ची को किसी भी चीज से बाहर कर सकते हैं; एक अवधारणा जो अनंत संभावनाओं की ओर बढ़ती है ..." [53] किम्ची के रूप विकसित होते रहते हैं, और स्वाद क्षेत्र और मौसम के आधार पर भिन्न हो सकते हैं। [ 54] परंपरागत रूप से, किमची तैयारी का रहस्य माताओं द्वारा अपनी बेटियों को उनके पति के लिए उपयुक्त पत्नियां बनाने के लिए पारित किया गया था। [५५] हालांकि, वर्तमान तकनीकी प्रगति और सोशल मीडिया के उपयोग में वृद्धि के साथ, दुनिया भर में कई लोग अब किमची की तैयारी के लिए नुस्खा तक पहुंच सकते हैं। यह अत्यधिक पौष्टिक है और लोगों के कई वर्गों के लिए अनुकूल स्वाद और मसालेदार भोजन प्रदान करता है, और कोरियाई संस्कृति को भी दिखाता है। [५५]की, एल.बी. स्पिचेरी, लैक्टोकोकस कार्नोसुम, एलसी। जेलिडम, एलसी। लैक्टिस, ल्यूकोनोस्टोक कार्नोसम, एलएन। सिट्रम, एलएन। गैसोमिकिटेटम, एलएन। जेलिडम, एलएन। holzapfelii, Ln। अनिवासी, Ln। किमची, एलएन। लैक्टिस, एलएन। मेसेन्टेरोइड्स, सेराटिया मार्सेसेन्स, वीसेला सिबेरिया, डब्ल्यू। कन्फ्यूसा, डब्ल्यू। कैंडलरी, डब्ल्यू। किमची। डब्ल्यू। कोरेन्सिस, और डब्ल्यू। सोली। [४४] [४५] [४६] [४]] [४]] [४ ९] [५०] [५१]


title: किमची

text: किमची कोरियाई व्यंजनों में सबसे महत्वपूर्ण व्यंजनों में से एक है। "किम्ची" किण्वित सब्जियों के लिए कोरियाई शब्दावली है और इसमें नमक और मौसमी सब्जियां शामिल हैं। [४०] किम्ची एक पारंपरिक कोरियाई व्यंजन है जिसमें मसालेदार सब्जियाँ होती हैं, जो मुख्य रूप से हर भोजन के साथ साइड डिश के रूप में परोसी जाती हैं, लेकिन इसे मुख्य व्यंजन के रूप में भी परोसा जा सकता है। [52] किम्ची को मुख्य रूप से विश्व भर में मसालेदार किण्वित गोभी के व्यंजन के रूप में पहचाना जाता है। [२४] विविधताएं सीमित नहीं हैं, जैसा कि कोरियाई "किम्ची को किसी भी चीज से बाहर कर सकते हैं; एक अवधारणा जो अनंत संभावनाओं की ओर बढ़ती है ..." [53] किम्ची के रूप विकसित होते रहते हैं, और स्वाद क्षेत्र और मौसम के आधार पर भिन्न हो सकते हैं। [ 54] परंपरागत रूप से, किमची तैयारी का रहस्य माताओं द्वारा अपनी बेटियों को उनके पति के लिए उपयुक्त पत्नियां बनाने के लिए पारित किया गया था। [५५] हालांकि, वर्तमान तकनीकी प्रगति और सोशल मीडिया के उपयोग में वृद्धि के साथ, दुनिया भर में कई लोग अब किमची की तैयारी के लिए नुस्खा तक पहुंच सकते हैं। यह अत्यधिक पौष्टिक है और लोगों के कई वर्गों के लिए अनुकूल स्वाद और मसालेदार भोजन प्रदान करता है, और कोरियाई संस्कृति को भी दिखाता है। [५५]


title: किमची

text: किम्ची को मुख्य अवयवों, क्षेत्रों या मौसमों द्वारा वर्गीकृत किया जा सकता है। कोरिया के उत्तरी और दक्षिणी हिस्सों में काफी तापमान का अंतर है। [५६] किमची की 180 से अधिक मान्यता प्राप्त किस्में हैं। [57] सबसे आम किमची विविधताएं हैं


title: किमची

text: पूरे गोभी के पत्तों से बनी चीकू-किमची (배추 u) मसालेदार नपा गोभी कीमाची बाचू-जियोटजेओरी (배추 n) अप्रभावित नपा गोभी किमची बॉसम-किम्ची (보쌈 김치) लिपटे किमची बिना मिर्ची की बनी सफेद किमची, बेक-किमची (chi) डोंगचिमी (ch) एक गैर-मसालेदार पानी वाली किमची नबक-किमची (나 박김치) हल्की मसालेदार पानी वाली किमची चोंगगक-किम्ची (총각 ak) घिसा हुआ चोंगाक "पोनीटेल" मूली, एक लोकप्रिय मसालेदार चिम्ची Kkakdugi (깍두기) मसालेदार शावक कोरियाई मूली दृढ़ता से सुगंधित किम्ची किण्वित झींगा युक्त ओइ-सोबगी (오이 소박이) ककड़ी किम्ची जो समुद्री भोजन और मिर्च के पेस्ट के साथ भरी जा सकती है, और वसंत और गर्मियों के मौसम के दौरान एक लोकप्रिय विकल्प है पा-किमची (파김치) मसालेदार हरी प्याज किमची योलमु-किम्ची (열무 is) भी वसंत और गर्मियों के दौरान एक लोकप्रिय विकल्प है, और येओलमु मूली के साथ बनाया जाता है, और जरूरी नहीं कि इसे किण्वित किया जाए। भारतीय सरसों के साथ बनाया गया गत-किमची (갓김치)


title: किमची

text: कोरिया के उत्तरी हिस्सों के किम्ची में कम नमक और लाल मिर्च होती है और आमतौर पर इसमें सीज़निंग के लिए ब्राइड सीफ़ूड शामिल नहीं होता है। उत्तरी किमची में अक्सर पानी की संगति होती है। कोरिया के दक्षिणी भागों में बनी किमची, जैसे कि जियोला-डो और ग्योंगसांग-डो, नमक, मिर्च मिर्च और मायोलिचिजोट (멸치젓, ब्राइड एंकॉवी को किण्वन की अनुमति देता है) या सैज़ुजियोट (새우젓, ब्राइड झींगा को किण्वन की अनुमति देता है), मायोलचियाजेओट (southern 액젓), दक्षिण पूर्वी एशिया में इस्तेमाल होने वाली मछली की चटनी के समान कंकरियाजेकोट (액젓,), तरल एंकोवी जीओट, लेकिन मोटा।


title: किमची

text: Saeujeot (새우젓) या myeolchijeot को किमची मसाला-मसाला मिश्रण में नहीं जोड़ा जाता है, लेकिन पहले गंध को कम करने, टैनिक स्वाद और वसा को खत्म करने के लिए उबाल लिया जाता है, और फिर चावल या गेहूं के स्टार्च (풀) से बने थिनर के साथ मिलाया जाता है। यह तकनीक पिछले 40 सालों से विवादों में घिरती जा रही है।


title: किमची

text: सफेद किमची न तो लाल रंग की होती है और न ही मसालेदार। इसमें सफेद नैपा गोभी किमची और सफेद मूली किम्ची (डोंग्चीमी) जैसी अन्य किस्में शामिल हैं। पानी की सफेद किमची किस्मों को कभी-कभी कई व्यंजनों में एक घटक के रूप में इस्तेमाल किया जाता है, जैसे डोंग्चीमी ब्राइन (डोंग्चीमी-गुक्सु) में ठंडे नूडल्स।यह क्षेत्रीय वर्गीकरण 1960 के दशक का है और इसमें बहुत सारे ऐतिहासिक तथ्य हैं, लेकिन कोरिया में वर्तमान किमची बनाने का चलन आम तौर पर नीचे वर्णित लोगों से अलग है। [56]2003 में लॉस एंजिल्स टाइम्स के एक लेख में कहा गया था कि दक्षिण कोरियाई लोग सालाना 18 किलो (40lbs) प्रति व्यक्ति किम्ची का सेवन करते हैं। [63] 2015 की एक किताब में 2011 के एक सूत्र का हवाला दिया गया था जिसमें कहा गया था कि वयस्क कोरियाई एक दिन में 50 ग्राम (0.11 पाउंड) से 200 ग्राम (0.44 पाउंड) किमिची तक खाते हैं। [64] कुछ कोरियाई लोगों का मानना है कि किमची उनकी तेज़-तर्रार ज़िंदगी का सामना करने में उनकी मदद करते हैं। [38] किम्ची विभिन्न सब्जियों से बना होता है और इसमें कैलोरी की मात्रा कम होने पर आहार फाइबर की उच्च सांद्रता होती है, [65] [६६]। एक सेवारत भी विटामिन सी और कैरोटीन की दैनिक अनुशंसित मात्रा का 50% से अधिक प्रदान करता है। अधिकांश प्रकार की किमची में प्याज, लहसुन, अदरक, और मिर्च मिर्च होते हैं, ये सभी नमकीन होते हैं। किमची में उपयोग की जाने वाली सब्जियां इसके समग्र पोषण मूल्य में भी योगदान देती हैं। किम्ची विटामिन ए, थायमिन (बी 1), राइबोफ्लेविन (बी 2), कैल्शियम, और आयरन से भरपूर है, [67] [68] और इसमें लैक्टोबैसिलस किम्ची जैसी विशिष्ट प्रजातियों में लैक्टिक एसिड बैक्टीरिया होते हैं। [69] [70] [71] ] 2003 में एशिया में SARS प्रकोप के दौरान, कई लोगों का मानना था कि किम्ची संक्रमण से रक्षा कर सकती है। हालांकि इस विश्वास का समर्थन करने के लिए कोई वैज्ञानिक सबूत नहीं था, किमची की बिक्री में 40% की वृद्धि हुई। [72] [63] हालांकि, किम्ची भी पेट के कैंसर में योगदान कर सकती है, जो दक्षिण कोरिया में कैंसर का सबसे आम रूप है। 2011 में, तीन कोरियाई वैज्ञानिकों ने बताया कि, "किम्ची, जिसे कथित तौर पर एंटी-कार्सिनोजेनिक गुण हैं, के बारे में माना जाता है कि इसमें लगभग 20% सोडियम की मात्रा होती है [दक्षिण कोरिया में] केस-कंट्रोल अध्ययन किमची और गैस्ट्रिक कैंसर के सेवन स्तर पर। आमतौर पर किमची के उच्च या लगातार इंटेक वाले विषयों में जोखिम में वृद्धि देखी गई। "[73]


title: किमची

text: 2003 में लॉस एंजिल्स टाइम्स के एक लेख में कहा गया था कि दक्षिण कोरियाई लोग सालाना 18 किलो (40lbs) प्रति व्यक्ति किम्ची का सेवन करते हैं। [63] 2015 की एक किताब में 2011 के एक सूत्र का हवाला दिया गया था जिसमें कहा गया था कि वयस्क कोरियाई एक दिन में 50 ग्राम (0.11 पाउंड) से 200 ग्राम (0.44 पाउंड) किमिची तक खाते हैं। [64]


title: किमची

text: किम्ची को पारंपरिक साइड डिश के रूप में जाना जाता है क्योंकि यह लगभग हमेशा कोरियाई परिवार के घरों और रेस्तरां में अन्य साइड डिश के साथ परोसा जाता है। किम्ची अकेले या सफेद चावल के साथ खाया जा सकता है, लेकिन यह अन्य पारंपरिक व्यंजनों के व्यंजनों में भी शामिल है, जिसमें पोरीरिज, सूप और चावल के केक शामिल हैं। किम्ची कई व्युत्पन्न व्यंजनों के लिए भी आधार है जैसे किमची स्टू (찌개); gimchijjigae), किमची पैनकेक (김치전; जिम्चिबुचिमेगा), किम्ची सूप (김칫국; जिम्चिगुक) और किम्ची फ्राइड राइस (김치 basis basis gimchijchok) आर्मी बेस स्टू (부대 찌개; बुडै-जेजिगी) स्पैम, सॉसेज और किम्ची से बना एक लोकप्रिय व्यंजन है। इसकी उत्पत्ति कोरियाई युद्ध के बाद हुई थी, जिसमें ऐसी सामग्री थी जो सेना से छीनी जाती थी।


title: किमची

text: दक्षिण कोरिया प्रतिवर्ष 1.85 मिलियन मीट्रिक टन किम्ची या लगभग 80 पाउंड एक व्यक्ति का उपभोग करता है। यह चीन से ज्यादातर महत्वपूर्ण अंश आयात करता है, और $ 47.3 मिलियन किम्ची व्यापार घाटा चलाता है। [76]


title: स्टैटकॉम

text: स्टैटिक सिन्क्रोनस कंपन्सेटर या स्टैटकाम (STATCOM) प्रत्यावर्ती धारा वाले वैद्युत शक्ति संप्रेषण निकायों (एलेक्ट्रिक पॉवर ट्रांस्मिशन सिस्टम्स) में उपयोग होने वाली एक पॉवर एलेक्ट्रॉनिक युक्ति है। यह 'लीडिंग' और 'लैगिंग' दोनो तरह के रिएक्टिव पॉवर को ठीक करने (कम्पन्सेसन) के लिये प्रयुक्त होता है। इसके अलावा, यदि इसको किसी शक्ति-स्रोत से शक्ति की आपूर्ति की जाय तो यह एसी शक्ति भी उत्पन्न कर सकता है। यह 'फ्लेक्सिबल एसी ट्रान्समिशन सिस्टम' या फैक्ट्स (FACTS) परिवार की युक्तियों में से प्रमुख युक्ति है।


title: पूनरासर बालाजी

text: पूनरासर राजस्थान प्रान्त का एक ग्राम है। पूनरासर बालाजी पूनरासर की पहचान है।  पूनरास‍र धाम,हनुमानजी महाराज की असीम कृपावश सुदी‍र्घ भु-भाग मे विख्यात है | यह एक जागृत हनुमद स्थान है- हनुमानजी महाराज अपने भक्तो को सभी प्रकार के कष्टो से मुक्ति दिलाकर उन्हे भय मुक्त करते है |  हनुमानजी महाराज के दरबार मे वर्ष पर्यन्त श्रधालुगण अपनी अर्जी प्रस्तुत करते है | कहा गया है जैसा भाव वैसा प्रभाव | हनुमानजी महाराज के इस भव्य एवम विशाल मन्दिर का इतिहास काफी प्राचीन रहा है |


title: पूनरासर बालाजी

text: यह पवित्र स्थान रेत के टिब्बो से घिरा हुआ हे। मुख्य मंदिर के अलावा,हनुमान जी की प्राचीन मूर्ति एक खेजड़ी के पुराने पेड़ के साथ है। पूनरासर हनुमानजी का मंदिर बीकानेर शहर से ५० किलोमीटर पूनरासर गावं में हे एवं श्री डूंगरगढ़ से ४० किलोमीटर की दुरी पर है।


title: पूनरासर बालाजी

text: संवत १७७४ में भयंकर अकाल पड़ा अकाल के समय लोग अनाज और मजदूरी की तलाश में निकल पड़े। पूनरासर के जयराम दास बोथरा भी अनाज लाने के लिए पंजाब की यात्रा में गए।  ऊंटनी पर बोरे लाद कार जब वे पूनरासर को लोट रहे थे की अचानक ऊंटनी का पैर टूट गया। वह चलने लायक नहीं रही तो जयराम दास को जंगल में ही रहना पड़ा अपने साथियों को समझा बुझा कर उन्हें गाँव भेज दिया।  ऊंटनी का पैर टूटने से जयराम दास चिंता मगन थे। चिंता करते करते ही उन्हें नींद आ गयी। नीद में उन्हें ऐसा महसूस हुआ जैसे कोई उन्हें आवाज देकर जगा रहा हे। हड़बड़ाकर वे जगे तो वंहा पर उन्हें आवाज देने वाला कही दिखाई नहीं दिया। जब वे सो गए तो पुनः उन्हें जगाने की वैसे ही आवाज आने लगी। उन्हें आश्चर्य हुआ कोई उन्हें आवाज दे रहा हे - पर सामने कोई दिखाई नहीं देता। उन्होंने आपने इष्ट हनुमानजी को याद किया और हाथ जोड़ कर कहा आप कौन है प्रकट होकर बताइए । तब हनुमानजी महाराज साधू रूप में प्रकट हुए और कहा भक्त तुम संकट में हो ये मुझे पता है, पर अब तुम्हारे संकट का समाधान हो जाएगा । यह कह कर उन्होंने खेजड़ी के पैर के नीचे पड़ी मूर्ति की और इशारा कर के कहा इस हनुमान मूर्ति को अपने गाँव में स्थापित कर देना, कोई कष्ट नहीं रहेगा। तब जयराम दास जी ने ऊंटनी के पैर टूटने की लाचारी जताई । साधू वेश धारी बाबा ने कहा जयराम दास तुम निसंकोच होकर अपने घर लौटो तुम्हारी ऊंटनी ठीक है - हाँ बोरे पे लादकर इस मूर्ति को अवश्य ले जाओ और इसकी पूजा अर्चना करो। जब प्रभु की कृपा हो जाये तो कोई भी संकट आदमी के समक्ष टिक नहीं सकता । पत्थर की मूर्ति को लेकर जयराम दास पूनरासर आ गए । साथियों ने जयराम दस जी को गावं में देखा तो आश्चर्य में पड़ गए पर उन्हें क्या पता की बोथरा जी को पवन पुत्र हनुमान की कृपा का प्रसाद प्राप्त हो गया हे। जयराम दास जी ने मूर्ति के स्थापना बाबा के कहे अनुसार नहीं की तथा वे नियमित सेवा पूजा में शिथिलता बरतने लगे तब उनके साथ दुसरा चमत्कार घटित हुआ । वे घर में सोते किन्तु रात्रि में जब उन्हें चेत होता तो स्वयं को वर्तमान मंदिर के खुले मैदान में पाते । जब इस घटना की पुनरावर्ती कई बार हुई तो बाबा ने पूर्व की भांति कहा की उनकी मूर्ति की विधिवत स्थापना कर पूजा अर्चना की जाये । ओसवाल समाज के बोथरा जयराम दास ने कहा प्रभु हम वनिक लोग है मंदिर बना कर पूजा अर्चना कैसे करेंगे यह तो ब्रह्मण वर्ग का काम हे । तब बाबा ने कहा निश्चिंत होकर तुम और तुम्हारा परिवार मेरी पूजन अर्चना करो इससे तुम लोगों कि ईश भक्ति और सोजन्यशिलता बढ़ेगी । हाँ तुम्हे अपनी ओर से भंडारे की व्यवस्था करनी होगी।


title: पूनरासर बालाजी

text: तब से ही बोथरा परिवार के लोग एक छोटा मंदिर बनवा कर हनुमानजी की सेवा पूजा करतें आये हैं तथा यह एकमात्र मंदिर हैं जंहा यात्रियों को प्रसाद स्वरुप आटा शक्कर घी प्रदान की जाती हे तथा उसे पकाने के लिए इंधन एवं बर्तन प्रदान किये जातें है ।


title: पूनरासर बालाजी

text: कहते है कि पुनरासर मे बोथरा वंश के जन्मदाता राजा श्री बोहित्थ जी बोथरा ही साक्षात वीर हनुमान के रूप मे विराजित है । मेवाड़ के राणा रतनसिहँ के पक्ष से युद्द करते हुए वीरगति को प्राप्त हुए थे, यहाँ विराजित हनुमान जी की यह अकेली ऐसी मुर्ति है, जिनके हाथ मे ढाल व तलवार है । राजा श्री बोहित्थ जी बोथरा ही साक्षात वीर हनुमान के रूप मे विराजित है इसका एक साक्ष्य यह भी हो सकता है कि यहाँ पूजा का हक सिर्फ बोथरा वँश को ही दिय गया, तथा दुसरा कारण ज्यादातर बोथरा समाज के लोग अपना इष्टटदेव पुनरासर के हनुमान जी को ही मानते है ।


title: पूनरासर बालाजी

text: जयराम दास जी के उपरांत तो यंहा भक्तजनो को अनेक प्रकार के चमत्कार हुए हैं। इस मंदिर की स्थापना संवत १७७५ की ज्येष्ठ सुदी पूर्णिमा को हुई। स्थापना के बाद से यंहा दूर दूर से भक्त लोग आने लगे और बाबा के दरबार मैं भांति भांति की अभ्यर्थना करने लगे। तत्कालीन बीकानेर राजपरिवार तक मंदिर की स्थापना मैं रूचि लेने लगा तथा उन्होंने कुंवे की स्थापना मैं पुजारी परिवार का सहयोग किया।


title: पूनरासर बालाजी

text: प्रतिवर्ष भव्य स्थापना दिवस का आयोजन ज्येष्ठ सुदी पूर्णिमा को किया जाता हे।  प्रतिवर्ष तीन वृहद मेलों का आयोजन  १- चेत्र सुदी पूर्णिमा  २- आसोज सुदी पूर्णिमा  ३- भादवा सुदी छट के उपरान्त पड़ने वाला प्रथम मंगलवार अथवा शनिवार को होता हे।


title: पूनरासर बालाजी

text: चूरमा का प्रसाद बनाने हेतु पुजारी परिवार द्वारा आटा, शुद्द घी एवं शकर का वितरण परंपरा के अनुसार निशुल्क किया जाता है । प्रतिदिन प्रातः काल एवं सांय काल को ज्योति दर्शन । अखंड सुन्दर काण्ड का पाठ । दर्शनार्थियों को बाबा के भव्य स्वरूप के दर्शन की समुचित व्यवस्था । विशाल आधुनिक धर्मशाला का निर्माण । गोशाला का संचालन । आज तो पूनरासर धाम एक व्रहद जागृत पीठ के रूप मैं बहुत अधिक प्रसिद्द है । मंदिर का अभी भव्य निर्माण नहीं हुआ है ।


title: स्वप्नवासवदत्ता

text: स्वप्नवासवदत्तम् (वासवदत्ता का स्वप्न), महाकवि भास का प्रसिद्ध संस्कृत नाटक है। इसमें 6 अंक हैं। भास के नाटकों में यह सबसे उत्कृष्ट है। क्षेमेन्द्र के बृहत्कथामंजरी तथा सोमदेव के कथासरित्सागर पर आधारित यह नाटक समग्र संस्कृतवाङ्मय के दृश्यकाव्यों में आदर्श कृति माना जाता है।


title: स्वप्नवासवदत्ता

text: भास विरचित रूपकों में यह सर्वश्रेष्ठ है। वस्तुतः यह भास की नाट्यकला का चूडान्त निदर्शन है। यह छः अंकों का नाटक है। इसमें प्रतिज्ञायौगन्धरायण से आगे की कथा का वर्णन है। इस नाटक का नामकरण राजा उदयन के द्वारा स्वप्न में वासवदत्ता के दर्शन पर आधारित है। स्वप्न वाला दृश्य संस्कृत नाट्य साहित्य में अपना विषेष स्थान रखता है।


title: स्वप्नवासवदत्ता

text: यह नाटक नाट्यकला की सर्वोत्तम परिणिति है। वस्तु, नायक एवं रस - तीनों ही दृष्टि से यह उत्तम कोटि का है। नाटकीय संविधान, कथोपकथन, चरित्र-चित्रण, प्रकृति वर्णन तथा रसों का सुन्दर सामन्जस्य इस नाटक में पूर्ण परिपाक को प्राप्त हुये हैं। मानव हृदय की सूक्ष्मातिसूक्ष्म भावदशाओं का चित्रण इस नाटक में सर्वत्र देखा जा सकता है। नाटक का प्रधान रस शृंगार है तथा हास्य की भी सुन्दर उद्भावना हुई है।


title: स्वप्नवासवदत्ता

text: पुरुवंशीय उदयन वत्स राज्य के राजा थे। उनकी राजधानी का नाम कौशाम्बी था। उन्हीं दिनों अवन्ति राज्य, जिसकी राजधानी उज्जयिनी थी, में प्रद्योत नाम के राजा राज्य करते थे। महाराज प्रद्योत एक अत्यन्त विशाल सैन्य-बल के स्वामी थे इसलिये उन्हें महासेन के नाम से भी जाना जाता था। महाराज उदयन के पास घोषवती नामक एक दिव्य वीणा थी। उनका वीणा-वादन अपूर्व था। एक बार प्रद्योत के अमात्य शालंकायन ने छल करके उदयन को कैद कर लिया। उदयन के वीणा-वादन की ख्याति सुनकर प्रद्योत ने उन्हे अपनी पुत्री वासवदत्ता के लिये वीणा-शिक्षक नियुक्त कर दिया। इस दौरान उदयन और वासवदत्ता मे मध्या एक दूसरे के प्रति आसक्ति जागृत हो गई।


title: स्वप्नवासवदत्ता

text: इधर उदयन के मन्त्री यौगन्धरायण उन्हें कैद से छुड़ाने के प्रयास में थे। यौगन्धरायण के चातुर्य से उदयन, वासवदत्ता को साथ ले कर, उज्जयिनी से निकल भागने में सफल हो गये और कौशाम्बी आकर उन्होंने वासवदत्ता से विवाह कर लिया। उदयन वासवदत्ता के प्रेम में इतने खोये रहने लगे कि उन्हें राज-कार्य की सुधि ही नहीं रही। इस स्थिति का लाभ उठा कर आरुणि नामक उनके क्रूर शत्रु ने उनके राज्य को उनसे छीन लिया। आरुणि से उदयन के राज्य को वापस लेने के लिये उनके मन्त्री यौगन्धरायण और रुम्णवान् प्रयत्नशील हो गये। किन्तु बिना किसी अन्य राज्य की सहायता के आरुणि को परास्त नहीं किया जा सकता था। वासवदत्ता के पिता प्रद्योत उदयन से नाराज थे और यौगन्धरायण को उनसे किसी प्रकार की उम्मीद नहीं थी।


title: स्वप्नवासवदत्ता

text: यौगन्धरायण को ज्योतिषियों के द्वारा पता चलता है कि मगध-नरेश की बहन पद्मावती का विवाह जिन नरेश से होगा वे चक्रवर्ती सम्राट हो जायेंगे। यौगन्धरायण ने सोचा कि यदि किसी प्रकार से पद्मावती का विवाह उदयन से हो जाये तो उदयन को अवश्य ही उनका वत्स राज्य आरुणि से वापस मिल जायेगा साथ ही वे चक्रवर्ती सम्राट भी बन जायेंगे।


title: स्वप्नवासवदत्ता

text: यौगन्धरायन महाराज उदयन के विवाह पद्मावती से करवा देने की अपनी योजना के विषय में वासवदत्ता को बताया। पति की मंगलकामना चाहने वाली वासवदत्ता इस विवाह के लिये राजी हो गईं। किन्तु यौगन्धरायण भलीभाँति जानते थे कि उदयन अपनी पत्नी वासवदत्ता से असीम प्रेम करते हैं और वे अपने दूसरे विवाह के लिये कदापि राजी नहीं होंगे। अतएव उन्होंने वासवदत्ता और एक अन्य मन्त्री रुम्णवान् के साथ मिलकर एक योजना बनाई। योजना के अनुसार उदयन को राजपरिवार तथा विश्वासपात्र सहयोगियों के साथ लेकर आखेट के लिये वन में भेजा गया जहाँ वे सभी लोग शिविर में रहने लगे। एक दिन, जब उदयन मृगया के लिये गए हुए थे, शिविर में आग लगा दी गई। उदयन के वापस लौटने पर रुम्णवान ने उन्हें बताया कि वासवदत्ता शिविर में लगी आग में फँस गईं थीं और उन्हें बचाने के लिये यौगन्धरायण वहाँ घुसे जहाँ पर दोनों ही जल मरे। उदयन इस समाचार से अत्यन्त दुःखी हुए किन्तु रुम्णवान तथा अन्य अमात्यों ने अनेकों प्रकार से सांत्वना देकर उन्हें सम्भाला।


title: स्वप्नवासवदत्ता

text: इधर यौगन्धरायन वासवदत्ता को साथ लेकर परिव्राजक के वेश में मगध राजपुत्री पद्मावती के पास पहुँच गए और प्रच्छन्न वासवदत्ता (अवन्तिका) को पद्मावती के पास धरोहर के रूप में रख दिया। अवन्तिका पद्मावती की विशेष अनुग्रह पात्र बन गईं। उन्होंने महाराज उदयन का गुणगान कर कर के पद्मावती को उनके प्रति आकर्षित कर लिया।


title: स्वप्नवासवदत्ता

text: उदयन दूसरा विवाह नहीं करना चाहते थे किन्तु रुम्णवान् ने उन्हें समझा-बुझा कर पद्मावती से विवाह के लिये राजी कर लिया। इस प्रकार उदयन का विवाह पद्मावती के साथ हो गया। विवाह के पश्चात मगध-नरेश की सहायता से उदयन ने आरुणि पर आक्रमण कर दिया और उसे परास्त कर अपना राज्य वापस ले लिया। अन्त में अत्यन्त नाटकीय ढंग से यौगन्धरायण और वासवदत्ता ने स्वयं को प्रकट कर दिया। यौगन्धरायण ने अपनी धृष्टता एवं दुस्साहस के लिये क्षमा निवेदन किया।


title: स्वप्नवासवदत्ता

text: इस नाटक के एक दृश्य में उदयन समुद्रगृह में विश्राम करते रहते हैं। वे स्वप्न में ‘हा वासवदत्ता’, ‘हा वासवदत्ता’ पुकारते रहते हैं। उसी समय अवन्तिका (वासवदत्ता) वहाँ पहुँच जाती हैं। वे उनके लटकते हुये हाथ को बिस्तर पर रख कर निकल जाती हैं किन्तु उसी समय उदयन की नींद खुल जाती है। वे निश्चय नहीं कर पाते कि उन्होंने वास्तव में वासवदत्ता को देखा है अथवा स्वप्न में। इसी घटना के के कारण नाटक का नाम ‘स्वप्नवासवदत्ता’ रखा गया।


title: शमन

text: चिकित्सीय संदर्भों में शमन एक चिकित्सीय विधि है जिसके अंतर्गत शामक भेषजों के प्रयोग के माध्यम से चिकित्सा या नैदानिक प्रक्रियाओं को सुविधाजनक बनाया जाता है। शमन की प्राप्ति हेतु आम तौर पर ली जाने वाली औषधियां में प्रमुख हैं, प्रोपोफोल, इटोमिडेट, केटामाइन, फेंटानिल और मिडाज़ोलैम।


title: विज्ञान परियोजना

text: विज्ञान की किसि विधा (जैसे भौतिकी, रसायन विज्ञान, जीवविज्ञान आदि) में मॉडल बनाना या कोई वैज्ञानिक प्रयोग करना विज्ञान परियोजना (science project) कहलाती है। यह छात्रों के लिये शैक्षिक गतिविधि है जिसमें वे कुछ अपने-आप करने की कोशिश करते हुए सीखते हैं। कभी-कभी विद्यार्थी अपने इन विज्ञान-परियोजनाओं को विज्ञान मेलों में प्रदर्शित करते हैं। आजकल पूरे विश्व में छात्रों को विज्ञान परियोजनाएं करी और करायी जातीं हैं।


title: विज्ञान परियोजना

text: विज्ञान परियोजनाएँ मुख्यत: चार प्रकार की होतीं हैं -


title: शिरा

text: परिसंचरण तंत्र में, शिरायें वे रक्त वाहिकायें हैं जो रक्त को हृदय की ओर ले जाती हैं। पल्मोनरी और अम्बलिकल शिरा के छोड़कर जिनमें ऑक्सीजेनेटेड (ऑक्सीजन मिला हुआ) रक्त बहता है, अधिकतर शिरायें ऊतकों से डीऑक्सीजेनेटेड (ऑक्सीजन का ह्रास) रक्त को वापस फेफड़ों में ले जाती है। शिराओं की संरचना और कार्य धमनियों से पूरी तरह से अलग होते हैं, उदाहरण के लिए, धमनियों शिराओं की अपेक्षा अधिक पेशीयुक्त होती हैं और यह रक्त को हृदय से दूर शरीर के शेष अंगों तक पहुँचाती हैं।


title: स्कॉर्पियन्स (बैंड)

text: स्कॉर्पियन्स हन्नोवर, जर्मनी का एक हेवी मेटल/हार्ड रॉक बैंड है, जो संभवतः अस्सी के दशक के रॉक गान "रॉक यू लाइक ए हरीकेन" और उनके एकल गानों "नो वन लाइक यू", "सेंड मी एन एंजेल", "स्टिल लविंग यू" और "विंड ऑफ चेंज" के लिए सर्वाधिक जाना जाता है। इस बैंड ने दुनियाभर में 100 मिलियन से ज्यादा एलबम बेचे हैं और उन्हें VH1 के हार्ड रॉक के "महानतम कलाकारों के कार्यक्रम" में 46वां स्थान प्राप्त हुआ था। "रॉक यू लाइक ए हरीकेन" भी VH1 की "100 महानतम हार्ड रॉक गानों" की सूची पर 18वें नंबर पर है। 45 वर्षों के गाने और बजाने के बाद भी यह बैंड दौरे कर रहा है और संगीत रिकार्ड कर रहा है। 24 जनवरी 2010 को बैंड ने यह घोषणा की कि वे अपने आगामी एलबम "स्टिंग इन दि टेल" के समर्थन में दौरा करने के बाद यह कार्य बंद कर देंगे.


title: स्कॉर्पियन्स (बैंड)

text: इस बैंड के लयबद्ध गिटारवादक रुडोल्फ शेनकर ने 1965 में यह बैंड शुरू किया था। प्रारंभ में बैंड की प्रभावशाली ताल थी और शेनकर खुद गाते थे। वर्ष 1969 में जब शेनकर का छोटा भाई माइकल एवं गायक क्लोस मीन बैंड में शामिल हुए तब काम मिलजुल कर होने लगा. 1972 में इस ग्रुप ने अपना पहला एलबम "लोनसम क्रो" रिकार्ड कर जारी किया जिसमें लोथर हीमबर्ग ने वीणा और वोल्फगैंग डिजियनी ने ड्रम बजाया था। "'लोनसम क्रो" ' के दौरे के दौरान, स्कॉर्पियन्स ब्रिटेन के उभरते बैंड यूएफओ (UFO) से जुड़े. दौरे की समाप्ति के समीप यूएफओ (UFO) के सदस्यों ने गिटारवादक माइकल शेनकर को प्रमुख गिटारवादक की भूमिका निभाने का प्रस्ताव दिया, जो उसने शीघ्र स्वीकार कर लिया। शेनकर भाइयों के मित्र उली रोथ को दौरे को पूरा करने के लिए अस्थायी रूप से बुलाया गया.


title: स्कॉर्पियन्स (बैंड)

text: माइकल शेनकर के छोड़ने से बैंड बिखर गया. 1973 में, उली रोथ, जिसने "'लोनसम क्रो" ' दौरे को पूरा करने में स्कॉर्पियन्स की सहायता की थी, उसे प्रमुख गिटारवादक की भूमिका का प्रस्ताव दिया गया, लेकिन उसने प्रस्ताव को ठुकरा दिया और "डान रोड" बैंड के साथ रहना ही पसंद किया।  शेनकर ने आखिरकार यह निर्णय लिया कि वह रोथ के साथ काम करना चाहता है लेकिन वह स्कॉर्पियन्स की अंतिम पंक्ति को पुनर्जीवित नहीं करना चाहता था। उसने डान रोड के कुछ पूर्वाभ्यास कार्यक्रमों में भाग लिया और अंततः उस बैंड में शामिल होने का निर्णय लिया जिसमें रोथ, फ्रांसिस बुचहोज (वीणा), अचिम किरशनिंग (कुंजी फलक) और जुरगेन रोजनथल (Jürgen Rosenthal) (ड्रमज़) शामिल थे। रोथ और बुचहोज ने रुडोल्फ शेनकर को समझाया कि वे क्लोस मीन को शामिल होने के लिए आमंत्रित करे, जो उसने शीघ्र ही किया। जहां बैंड में स्कॉर्पियन्स की तुलना में डान रोड के अधिक सदस्य थे, फिर भी उन्होंने "स्कॉर्पियन्स" के नाम का उपयोग करने का निर्णय लिया क्योंकि यह जर्मन हार्ड रॉक पटल पर सुविख्यात था और इस नाम से एक एलबम जारी किया जा चुका था।


title: स्कॉर्पियन्स (बैंड)

text: 1974 में स्कॉर्पियन्स की नई फौज ने ""फ्लाई टू दि रेनबो" " जारी किया। यह एलबम "लोनसम क्रो" की तुलना में अघिक सफल हुआ और "स्पीडीज कमिंग" जैसे गाने तथा शीर्षक ट्रैक बैंड की ध्वनि स्थापित करने लगे. रिकॉर्डिंग के बाद अचिम किरशनिंग ने छोड़ने का निर्णय लिया। थोड़े ही समय बाद जुरगेन रोजनथल (Jürgen Rosenthal) को भी छोड़ना पड़ा क्योंकि वे सेना में भर्ती हो रहे थे। इसके बाद 1976 में वह जर्मन प्रोग्रेसिव रॉक बैंड में शामिल होंगे जिसे एलॉय कहा जाता है और उनके साथ तीन एलबम रिकार्ड करेंगे. उनके स्थान पर बेल्जियम के ड्रमर रुडी लेनर्स को लिया गया.


title: स्कॉर्पियन्स (बैंड)

text: 1975 में इन ट्रांस के जारी होने के साथ बैंड को बड़ी सफलताएं मिलीं जिसके साथ ही जर्मन निर्माता डाइटर डाइरक्स के साथ स्कॉर्पियन्य के लंबे अनुबंध की शुरुआत हुई. यह एलबम स्कॉर्पियन्स के लिए बड़ा कदम था और इसने उनके हार्ड रॉक सूत्र को दृढ़ता से स्थापित कर दिया, इसके साथ ही देश और विदेश, दोनों जगह उनके चाहने वालों की संख्या काफी हो गई। "डार्क लेडी", "रोबोट मेन" और शीर्षक ट्रैक का फिल्मांकन आज भी चाहने वालों द्वारा काफी पसंद किया जाता है।


title: स्कॉर्पियन्स (बैंड)

text: 1976 में स्कॉर्पियन्स ने "वर्जिन किलर" जारी किया। इस एलबम के आवरण पर नग्न लड़की को टूटे हुए काँच से ढका गया था। आवरण कला की डिजाइन स्टीफन बोहले ने तैयार की थी जो उस समय उनके लेबल आरसीए (RCA) रिकार्डस का उत्पादन प्रबंधक था। इस कवर से बैंड की काफी आलोचना हुई और इसे कई देशों में वापस लिया गया या बदला गया. विवाद के बावजूद एलबम के संगीत की आलोचकों एवं प्रशंसकों ने अत्यधिक तारीफ़ की.


title: स्कॉर्पियन्स (बैंड)

text: अगले वर्ष खराब स्वास्थ्य के कारण रुडी लेनर्स ने त्यागपत्र दे दिया और उनके स्थान पर हरमेन रारेबेल को लिया गया.


title: स्कॉर्पियन्स (बैंड)

text: "टेकन बाई फ़ोर्स" की अनुवर्ती कार्रवाई के कारण आरसीए (RCA) रिकार्डस ने दुकानों और रेडियो पर एलबम को बेचने के लिए अथक प्रयास किये. एलबम के एकल गाने "स्टीमरॉक फीवर" को आरसीए (RCA) के कुछेक रेडियो संवर्धन रिकार्डों में शामिल किया गया. बैंड जो वाणिज्यिक कदम उठा रहा था, उससे रोथ खुश नहीं था। हालांकि उन्होंने बैंड के जापान दौरे पर अभिनय किया, लेकिन दोहरा जीवंत एलबम "टोकियो टेप्स" के जारी होने से पहले ही अपना बैंड इलेक्ट्रिक सन गठित करने के लिए अलग हो गये। "टोकियो टेप्स" को जापान में जारी होने के छह महीने बाद, अमेरिका और यूरोप में जारी किया गया. उस समय तक 1978 के मध्य में, लगभग 140 गिटारवादकों का ध्वनि-परीक्षण करने के बाद स्कॉर्पियन्स ने नये गिटारवादक मठियास जब्स को भर्ती किया।


title: स्कॉर्पियन्स (बैंड)

text: जब्स के जुड़ने के बाद, स्कॉर्पियन्स ने अपने अगले एलबम "लवड्राइव" को रिकार्ड करने के लिए आरसीए (RCA) को छोड़कर मरकरी रेकार्ड्स को चुना. मादक पदार्थों के उपयोग के कारण यूएफओ (UFO) से निकाले जाने के कुछ सप्ताह बाद माइकल शेनकर भी इस एलबम की रिकॉर्डिंग के दौरान थोड़े समय के लिए इस ग्रुप में लौट आये. इससे बैंड में तीन गिटारवादक हो गये (हालांकि अंतिम रिलीज में शेनकर का योगदान केवल तीन गानों तक ही सीमित था). इसके कारण "लवड्राइव" एलबम ऐसा बना जिसे कुछ आलोचक उनके कैरियर का शिखर मानते हैं। "लविंग यू संडे मॉर्निंग", "आलवेज समवेयर", "होलीडे" और वाद्य "कोस्ट टू कोस्ट" जैसे प्रशंसकों के पसंदीदा गाने समाविष्ट करता हुआ, मधुर गाथाओं के साथ मिश्रित हार्ड रॉक गानों का 'स्कॉर्पियन्स फारमूला' दृढ़ता से बंध गया. एलबम के उत्तेजक कलाकार्य का नाम प्लेबॉय पत्रिका द्वारा "बेस्ट एलबम स्लीव ऑफ 1979" रखा, हालांकि अमेरिका में जारी करते समय इसे बदल दिया गया. अमेरिकी चार्ट में "लवड्राइव" अपने सर्वोच्च स्थान 55 पर रहा जिसने यह सिद्ध किया कि स्कॉर्पियन्स के प्रशंसक विदेशों में भी हैं। एलबम के पूरा होने और जारी होने के बाद बैंड ने माइकल को अपने साथ रखने का निर्णय लिया और इस तरह जब्स को छोड़ने के लिए बाध्य किया। हालांकि दौरे के कुछ सप्ताहों के बाद, मद्यपान की स्थिति से उभर रहे माइकल ने कई गिग्स छोड़ दिये और एक बार तो वह मंच पर ही गिर गया और जब वह नहीं बजा पाया तब उसकी जगह जब्स को वापस लाया गया. अप्रैल 1979 में, फ्रांस के दौरे के दौरान माइकल के स्थान पर जब्स को स्थायी रूप से लाया गया.


title: स्कॉर्पियन्स (बैंड)

text: 1980 में बैंड ने पुनः उत्तेजक आवरण के साथ "एनिमल मैगनेटिज्म" जारी किया, इस बार घुटनों के बल बैठी लड़की और आदमी के सामने बैठे डोबरमेन को दर्शाया गया. "एनिमल मैगनेटिज्म" में पुराने गाने थे जैसे "दि जू" और "मेक इट रीयल". एलबम के जारी होते ही मीन को गले की समस्या हो गई। उसे स्वरतंत्री की शैल्य चिकित्सा की ज़रूरत थी और यह संदेह किया जाने लगा कि क्या वह फिर से गा सकेगा.


title: स्कॉर्पियन्स (बैंड)

text: इस बीच, बैंड 1981 में अपने अगले एलबम "ब्लैकआउट" पर काम करने लगा. मीन के ठीक होने पर डान डोक्केन को दिशानिर्देश देने और गायन में सहयोग देने के लिए लाया गया. आखिरकार मीन का पूरी तरह से ईलाज हो गया और वह एलबम को पूरा करने में समर्थ हो गया. "ब्लैकआउट" को 1982 में जारी किया गया और जल्दी यह सबसे ज्यादा बिकनेवाला एलबम बन गया, जो अंततः प्लैटिनम मनाने जा रहा है। मीन की आवाज में कमजोरी के कोई निशान नहीं थे और एलबम को अच्छा प्रतिसाद मिला. "ब्लैकआउट" में तीन एकल सफल गाने थे, "डायनामाइट", "ब्लैकआउट" और "नो वन लाइक यू".


title: स्कॉर्पियन्स (बैंड)

text: आखिरकार 1984 में बैंड द्वारा "लव एट फर्स्ट स्टिंग" जारी होने पर बैंड को रॉक सुपरस्टार का दरजा मिला. "रॉक यू लाइक ए हॅरिकन" एकल गाने से प्रेरित "लव एट फर्स्ट स्टिंग" चार्ट में काफी ऊपर आ गया और जारी होने के कुछ महीनों बाद ही अमेरिका के डबल प्लैटिनम तक पहुंच गया. हालांकि, अपने उत्तेजक एलबम आवरण से स्कॉर्पियन्स एक बार फिर विवाद को उत्तेजित कर पाये. इस बार हेलमट न्यूटन का फोटोग्राफ था जिसमें एक पुरुष महिला को चूम रहा था और उनकी नग्न जांघ पर टेटू बने हुए थे। कुछ दुकानों ने आवरण को काफी उत्तेजक माना और उस एलबम को बेचने से इनकार कर दिया. एमटीवी (MTV) ने एलबम की विडिओ "रॉक यू लाइक ए हॅरिकन", "बैड ब्यॉज रनिंग वाइल्ड", "बिग सिटी नाइट्स" और शक्ति गाथा "स्टिल लविंग यू" को काफी प्रसारित और एलबम की सफलता में इसका अत्यधिक योगदान रहा. यहां तक की चैनल ने स्कॉर्पियन्स को "दि अम्बेसेडर्स ऑफ रॉक" उपनाम भी दिया. बैंड ने "लव एट फर्स्ट स्टिंग" के लिए काफी दौरा किया और उन्होंने 1985 में "वर्ल्डवाइड लाइव" नाम से दूसरा जीवंत एलबम रिकार्ड करने और जारी करने का निर्णय लिया। इसे दुनियाभर के एक वर्ष के दौरे के दौरान रिकार्ड किया और अपनी लोकप्रियता के चरम पर जारी किया, बैंड के लिए यह एलबम एक और सफलता थी जो अमेरिका में चार्ट पर 14वें स्थान पर और यूके (UK) में 18वें स्थान पर पहुंच गया.


title: स्कॉर्पियन्स (बैंड)

text: दुनियाभर के लंबे दौरे के बाद बैंड "सैवेज अम्यूजमेंट" को रिकार्ड करने के लिए अंततः स्टूडियो लौट गया. उनके पूर्ववर्ती स्टूडियो एलबम के जारी होने के चार वर्ष बाद 1988 में जारी, "सैवेज अम्यूजमेंट", ने अधिक परिष्कृत पोप ध्वनि को निरूपित किया जिसकी शैली वैसी ही थी जिससे डेफ लेपार्ड को सफलता हासिल हुई थी। एलबम की अच्छी बिक्री हुई, लेकिन उसे कुछ निराशाजनक माना गया. हालांकि, ब्रिटिश की हैवी रॉक पत्रिका "केरंग!" ने एलबम को पाँच में से पाँच के (K) दिये.


title: स्कॉर्पियन्स (बैंड)

text: 1988 में "सैवेज अम्यूजमेंट" का दौरा कर स्कॉर्पियन्स सोवियत संघ में लेलिनग्रेड में अभिनय के साथ प्रस्तुति करने वाला पश्चिमी समूह का दूसरा ग्रुप बन गया (पहला दिसम्बर 1987 में उरियह हीप था). अगले वर्ष बैंड मास्को संगीत शांति समारोह में अभिनय करने के लिए लौटा. इसके कारण, स्कॉर्पियन्स का रुस में प्रशंसकों का अच्छा आधार बन गया और अब भी यह पूरे क्षेत्र में अभिनय करने के लिए नियमित रूप से जाते हैं।


title: स्कॉर्पियन्स (बैंड)

text: "सैवेज अम्यूजमेंट" शैली से अपने को दूर करने के लिए, बैंड अपने लंबे समय के निर्माता और "छठे स्कॉर्पियन", डायटर डाइर्क्स से अलग हो गया और जब वे 1990 में स्टूडियो में लौटे तो उसके स्थान पर कीथ ओल्सेन को लिया गया. उसी वर्ष "क्रेजी वर्ल्ड" जारी किया गया और उसमें कम परिष्कृत ध्वनि प्रयुक्त की गई। एलबम सफल हुआ, "विंड ऑफ चेंज" गाथा की अत्यधिक सफलता से इसका बड़ा भाग काफी प्रेरित हुआ। गाने में सामाजिक-आर्थिक परिवर्तनों का समावेश था जो शीत युद्ध (कोल्ड वार) की समाप्ति के बाद पूर्वी यूरोप और दुनिया के दूसरे हिस्सों में उस समय घटित हो रहे थे। 21 जुलाई 1990 को वह बहुत से अन्य मेहमानों के साथ रोजर वाटर्स के गहन अभिनय वाली ""दि वॉल" इन बर्लिन" में शामिल हो गये। स्कॉर्पियन्स ने "'दि वॉल" ' के "इन दि फ्लेश" के दोनों संस्करणों में अभिनय किया। "क्रेजी वर्ल्ड" के दौरे के बाद, बैंड में लंबे समय से कार्यरत वीणावादक फ्रांसिस बुचहोज ने इस ग्रुप को छोड़ दिया.


title: स्कॉर्पियन्स (बैंड)

text: 1993 में स्कॉर्पियन्स ने "फेस दि हीट" जारी किया। वीणा पर राल्फ रिकरमेन थे। रिकॉर्डिंग प्रक्रिया के लिए स्कॉर्पियन्स ब्रूस फेयरबैर्न को ले आये. एलबम की ध्वनि राग की बजाय अधिक कर्कश थी और इसने बैंड के प्रशंसकों को कुछ हद तक बांट दिया. कई "हैडबैंगरज़" ने एलबम की तारीफ की, जबकि कई लंबे समय से प्रशंसकों को नाराज कर दिया. न तो हार्ड रॉक एकल गाना "एलियन नेशन" और न ही गाथा "अंडर दि सेम सन", "विंड ऑफ चेंज" की सफलता के नजदीक पहुँच पाए. "फेस दि हीट" को थोड़ी बहुत सफलता मिली.


title: स्कॉर्पियन्स (बैंड)

text: 1995 में नया सजीव एलबम "लाइव बाइट्स" जारी किया गया. डिस्क में 1988 में उनके सैवेज अम्यूजमेंट के दौरे से लेकर 1994 में फेस दि हीट के दौरे के सजीव अभिनय शामिल किए गए थे। हालांकि एलबम में उनके सर्वाधिक बिक्री वाले एलबम "वर्ल्डवाइड लाइव" की तुलना में ध्वनि अधिक साफ थी, फिर भी यह उतना सफल नहीं हुआ।


title: स्कॉर्पियन्स (बैंड)

text: अपना 13वाँ स्टूडियो एलबम रिकार्ड करने से पहले 1996ज़ "प्योर इंस्टिंक्ट" में ड्रमर हरमेन रारेबेल स्वयं का रिकॉर्डिंग लेबल स्थापित करने के लिए बैंड छोड़ गया. केंटकी में जन्मे जेम्स कोटक द्वारा स्थायी रूप से कार्य ग्रहण करने से पहले एलबम के लिए ड्रमस्टिक्स की जिम्मेदारी कर्ट क्रेस ने संभाली. कई लोगों ने यह महसूस किया कि "प्योर इंस्टिंक्ट", "फेस दि हीट" के बारे में की गई शिकायतों की प्रतिक्रिया है। एलबम में कई गाथाएं हैं। फिर भी एलगम में एकल गाने "वाइल्ड चाइल्ड" और मोहक गाथा "यू एंड आई", दोनों को थोड़ी सफलता मिली.


title: स्कॉर्पियन्स (बैंड)

text: 1999 में "आई II आई" जारी किया गया और बैंड की शैली में उल्लेखनीय परिवर्तन आया, जिसमें पोप और प्रौद्योगिकी के कारकों का मिश्रण था। हालांकि एलबम निपुणता से तैयार किया गया था लेकिन प्रशंसकों को यह पसंद नहीं आया, उन्होंने कई गानों में पोप गायकों से लेकर इलेक्ट्रॉनिक ड्रमज़ सहित लगभग सभी चीजों का नकरात्मक प्रतिसाद दिया. एलबम के पहले यूरोपीय एकल गाने "टू बी नंबर 1" के वीडियो में मोनिका लेविन्सकी की हम शक्ल को लिया गया जिससे उसकी थोड़ी सी लोकप्रियता बढ़ी.


title: स्कॉर्पियन्स (बैंड)

text: अगला वर्ष, बर्लिन फिलहारमोनिक के साथ अनुबंध से थोड़ा सफल रहा, जिससे 10-गानों वाला "मोमेंट ऑफ ग्लोरी" नाम का एलबम निकाला. "आई II आई" की कटु आलोचना के बाद यह एलबम बैंड की खोई ख्याति को बहाल करने में काफी सहायक हुआ। हालांकि आलोचकों ने मेटालिका की नकल करने का दोषारोपण किया जिन्होंने सेन फ्रांससिको सिम्फनी के साथ वैसा ही अनंबंध ("एस व एम (S&M)") किया था, जो गत वर्ष जारी किया गया था, हालांकि ऑकेस्ट्रा ने 1995 में इस अवधारणा के साथ पहले स्कॉर्पिन्स से संपर्क किया था।


title: स्कॉर्पियन्स (बैंड)

text: 2001 में स्कॉर्पियन्स ने सजीव एलबम "अकोस्टिका" जारी किया जिसमें बैंड के सबसे सफल और नये ट्रैक में ध्वनि को पुनः प्रदर्शित किया। इसकी जहां प्रशंसकों ने तारीफ की, वहीं कुछ लोग नये स्टूडियो एलबम की कमी से निराश हुए और "अकोस्टिका" ने बैंड को लोकप्रियता दिलाने में थोड़ी-सी सहायता प्रदान की.


title: स्कॉर्पियन्स (बैंड)

text: 2004 में बैंड ने "अनब्रेकेबल" एलबम जारी किया, जिसके लिए आलोचकों ने कहा कि उनके फॉर्म में आने की लंबे समय से प्रतीक्षा थी। यह एलबम बैंड द्वारा जारी "फेस दि हीट" के बाद का सबसे बड़ा सफल एलबम था और प्रशंसकों ने "न्यू जनरेशन", "लव एम ऑर लीव एम" और "डीप एंड डार्क" जैसे ट्रैकों को सराहा. बैंड के लेबल द्वारा कम समर्थन या स्टूडियो द्वारा लंबे समय बाद जारी होने वाले एलबम के कारण "अनब्रेकेबल" का प्रसारण कम हुआ और वह चार्ट में शामिल नहीं हो पाया। इस एलबम के लिए स्कॉर्पियन्स ने काफी दौरा किया और 2005 में ब्रिटिश दौरे के दौरा जुडास पादरी के साथ 'विशेष मेहमान' की भूमिका निभाई. 1999 के बाद यूके में स्कॉर्पियन्स का यह पहला दौरा था।


title: स्कॉर्पियन्स (बैंड)

text: 2006 के शुरुआत में स्कॉर्पियन्स ने "1 नाइट इन वियना" का डीवीडी जारी किया, जिसमें 14 सजीव ट्रैक थे और एक पूरी रॉक कहानी थी। लांस एंजेल्स में, बैंड ने अपने नई संकल्पना वाले एमबम "" के लिए निर्माता जेम्स माइकल और डेसमंड चाइल्ड के साथ स्टूडियो में लगभग चार महीने व्यतीत किये, जो मई 2007 के अंत में जारी किया गया. इसके बाद "ह्यूमिनिटी वर्ल्ड टूअर" जारी किया गया.


title: स्कॉर्पियन्स (बैंड)

text: 2007 में बैंड के दो संकेत ट्रैक लोकप्रिय वीडियो गेम्स श्रृंखला "गिटार हीरो" में दिखाये गये। "नो वन लाइक यू" को गेम के "रॉक्स दि '80ज़" संस्काण में दिखाया गया जबकि "रॉक यू लाइक ए हॅरिकन" को "गिटार हीरो 3: लेजेन्ड्स ऑफ रॉक" में प्रदर्शित किया गया.


title: स्कॉर्पियन्स (बैंड)

text: 14 मई 2007 में, स्कॉर्पियन्स ने यूरोप में "ह्यूमिनिटी-हॉवर I" जारी किया। "ह्यूमिनिटी-हॉवर I", 28 अगस्त को अमेरिका में न्यू डोर रिकार्डस पर उपलब्ध हुआ और "बिलबोर्ड" चार्ट में 63 नंबर पर पहुंच गया.


title: स्कॉर्पियन्स (बैंड)

text: सितम्बर 2007 में एक साक्षात्कार प्रसारण में मीन ने कहा कि नया एलबम अत्यधिक "कंसेप्ट एलबम" नहीं था क्योंकि यह सामान्य विषय के गानों का संग्रह था। "हम एक और ऐसा रिकार्ड नहीं बनाना चाहते थे, जिनके गानों में लड़के लड़कियों का पीछा कर रहे हों. मेरा मतलब है, अरे, थोड़ा परिवर्तन हो", मीन ने कहा.


title: स्कॉर्पियन्स (बैंड)

text: 2007 में पूछा गया कि क्या बैंड "ह्यूमिनिटी-हॉवर II" जारी करने के बारे में सोच रहा है, मीन ने जवाब दियाः


title: स्कॉर्पियन्स (बैंड)

text: 20 दिसम्बर 2007 को स्कॉर्पियन्स ने क्रेमलिन में रुस के सुरक्षा बलों के उच्चाधिकारियों के लिए संगीत समारोह आयोजित किया। यह संगीत समारोह केजीबी (KGB) के पूर्ववर्ती चेक की स्थापना की 90वीं जयंती के अवसर पर आयोजित किया गया था। बैंड ने दावा किया कि उन्हें लगा कि वह एक क्रिसमस संगीत-समारोह में प्रदर्शन कर रहे हों. उन्होंने कहा कि यह संगीत समारोह चेक, साम्प्रदायिकता या रुस के निर्मम इतिहास को श्रृद्धांजलि देना नहीं था। श्रोताओं में वल्दामिर पुतिन और डमिट्री मेडवेदेव भी शामिल थे।


title: स्कॉर्पियन्स (बैंड)

text: 21 फ़रवरी 2009 को स्कॉर्पियन्स को बर्लिन के ओ2 (O2) वर्ल्ड में आजीवन उपलब्धि के लिए जर्मनी का ईको (ECHO) मानद् पुरस्कार प्राप्त हुआ।


title: स्कॉर्पियन्स (बैंड)

text: नवम्बर 2009 में स्कॉर्पियन्स ने घोषणा की कि उनका 17वाँ स्टूडियो एलबम, "स्टिंग इन दि टेल" अंतरिम रूप से 2010 के शुरू में जारी होने वाला है। स्वीडन के निर्माता माइकल "नॉर्ड" एंडरसन और मार्टिन हनसेन के साथ हन्नोवर, जर्मनी में स्टूडियो में सीडी रिकार्ड की जा रही है।


title: स्कॉर्पियन्स (बैंड)

text: 24 जनवरी 2010 को बैंड ने घोषणा की, कि "स्टिंग इन दि टेल" उनका अंतिम एलबम होगा और उसके समर्थन में आयोजित दौरा उनका आखिरी दौरा होगा. इस दौरे के 2012 या 2013 में पूरा होने की संभावना है।


title: स्कॉर्पियन्स (बैंड)

text: 23 मार्च 2010 को बैंड ने उनका अंतिम एलबम स्टिंग इन दि टेल जारी किया।


title: मौनवाद

text: मौनवाद, ईसाई धर्म की एक रहस्यवादी प्रवृति, जिसमें आंतरिक शांति को ईश्वर के अनुछाव का माध्यम माना गया था। वस्तुत:, यह प्रवृत्ति अपने ढंग की अकेली न थी। ईसाई धर्म के इतिहास से पता चलता है कि वह मानव के आत्मिक विकास का ही उद्देश्य लेकर नहीं, वरन् धार्मिक राज्य की स्थापना के निमित्त भी मैदान में उतरा था। अपने उद्देश्य को पूरा करने के लिये, रोम के धार्मिक नियमों के अधीन रखने का प्रयत्न किया। यह असंभव की कल्पना थी, खास तौर से जबकि प्रधानतया बौद्धिक यूनानी दर्शन का विकास हो चुका था। रोम और यूनान के बीच राजनीतिक संबंध भी थे। फलत:, रोम का धर्म संघ एक ओर अपनी राजनीतिक सत्ता एवं दंड नीति के द्वारा यूरोप की जनता को अपने अनुशासन में रखने का प्रयत्न करता रहा और दूसरी ओर, उन्नतिशील विज्ञान और दर्शन उस अनुशासन की अबौद्धिकता की ओर संकेत कते रहे। संघ की सीमाओं में ही धर्म की बौद्धिक व्याख्याएँ विकसित होती रही और अंध विश्वासों के विरूद्ध धीमी आवाजें बराबर सुनाई देती रहीं।


title: मौनवाद

text: सोलहवीं शताब्दी के आरंभ में यूरोप के धार्मिक इतिहास में एक उथल पुथल मच गई। यहाँ तक कि पुराने कैथलिक धर्म के समर्थकों और विरोधियों में भेद कर पाना कठिन हो जाता है। 1529 ई0 में मार्टिन लूथर के "विरोध" (प्रोटेस्ट) के बाद, सुधारवादी प्रवृत्ति पूर्ण रूप से जाग उठी। विरोध और सुधार के स्वरों में अंतर कम हो गया और यूरोपीय धर्म जगत् में नवजागरण की लहर दौड़ गई।


title: मौनवाद

text: इस जागरण काल में, लूथर के अनुयायी फ़िलिप स्पेनर ने 1675 ई0 में एक पुस्तक प्रकाशित की, जिसका शीर्षक था "प्रभु को प्रसन्न करने के लिये इंजील के धर्मसंघ में सुधार करने की हार्दिक इच्छा"। स्पेनर का उद्देश्य अंध विश्वास और शास्त्रार्थ दोनों से हटकर, अनुभव और भावना पर बल देना था। उसका मत पवित्रतावाद (पायटिज़्म) के नाम से प्रसिद्ध हुआ। उसी समय, स्पेन के एक धर्मशास्त्री माइकेल द मॉलीनॉस (1640-97) ने, जो कैथलिक मतानुयायी था, अपनी "आध्यात्मिक पथप्रदर्शिका" (गाइडा स्पिरिचुएल) नामक पुस्तक प्रकाशित की। उसने भी धर्म की आनुभविक व्याख्या की। रहस्यवादी प्रवृत्ति मध्यकाल से ही पनप रही थी। संत टामस एक्वीनस (1227-74) ने अपनी "सुम्मा थियोलोजिया" में मानसिक भावन (कंटेंप्लेशन) को "नित्य सत्य का सरल रूप" स्वीकार किया था। अन्य रहस्यवादी संतों ने भी बाह्यचार की अपेक्षा सुस्थिर, शांत क्षणों के अनुभव पर बल दिया था।


title: मौनवाद

text: सोलहवीं शताब्दी में स्पेन के नारी संत टेरेजा (1515-82) ने मानसिक शांति, अथवा मौनावस्था की विशेष रूप से व्याख्या की थी। उसने बताया था कि यह निष्क्रियता नहीं, "व्यस्त विश्राम" की अवस्था है, जिसमें आत्मा अपनी उच्छं्रखल वासनाओं को त्याग कर उसी प्रकार ईश्वरोन्मुख हो जाती है, जैसे सीपी सागर का जल पीने के लिये अपना मुँह खेल देती है। संत टेरेज़ा ने इस मौन में मन की ग्राहक अवस्था (पैसिव स्टेट) को आवश्यक माना था तथा तो उसने सीपी की भाँति मुँह खोलकर सागर का जल लेने की बात की थी।


title: मौनवाद

text: मॉलीनॉस ने संत टेरेज़ा के मौन की और स्पष्ट करने की चेष्टा की। उसने धारणा (मेडीटेशन) और भावन (कंटेंप्लेशन) में अंतर करते हुए बताया कि पहली अवस्था बौद्धिक है। मन इसमें सक्रिय रूप से ईसाई विश्वासों में उलझा रहता है। भावन की अवस्था में वह प्रभु के प्रेम में डूब जाता हैं। उसे ईश्वर का अपरोक्षानुभव अथवा साक्षात्कार होता है। वह ईश्वर से संबंद्ध हो जाता है। मॉलीनॉस के अनुसार, मौन की अवस्था में सभी प्रयोजनों, इच्छाओं, विचारों और संकल्पों का अभाव हो जाता है। यह सांसारिक वस्तुओं से पूर्ण विराम की अवस्था है।


title: मौनवाद

text: अपने विचारों के लिये, मॉलीनॉस को 1685 ई0 में "होली इंक्वीज़िशन" के सामने जाना पड़ा। उसे आजीवन कारावास भुगतान पड़ा। वहीं 1697 में उसकी मृत्यु हुई। किंतु, मौनवादी आंदोलन का अंत न हुआ। मॉलीनॉस के विचारों ने फ्रांस की मैडम गुयाँ (1648-1717) को प्रभावित किया। वह एक धनी परिवार की सुशिक्षित महिला थी, जो वैवाहिक जीवन सुखमय न होने से धर्म की ओर मुड़ गई थी। उसने मौन के निषेधात्मक पक्ष को स्पष्ट करने का प्रयत्न किया। अपने अनुयायी फेनेलॉन (1651-1715) को उसने एक पत्र में बताया था कि उद्बोधन के क्षण से उसे अपनी मौन प्रार्थनाओं में कभी किसी आकार, विचार या बिंब की चेतना नहीं हुई। इस तत्व का संकेत मॉलीनॉस की "पथ प्रदर्शिका" में भी था। उसने लिखा था कि ईश्वर का ज्ञान स्वीकारोक्तियों से अधिक निषेद्यों से होता है। फेनेलॉन ने अपने उपदेशों में मौनवाद के निषेधात्मक पक्ष को ही स्पष्ट किया।


title: मौनवाद

text: मैडम गुयाँ से प्रभाव में आने के पूर्व वह कैथलिक संघ की ओर से नियुक्त "अंत:करण का निदेशक" (डाइरेक्टर ऑव कांशेंस) था। किंतु 1689 में प्रकाशित अपनी पुस्तक "संतों की सूक्तियाँ" (मैक्जिज़ाम्स ऑवसेंट्स) में उसने "शुद्ध मानसिक भावन" के लिए लिखा कि "यह एक निषेधात्मक अवस्था हैं। इसमें किसी इंद्रियसंवेद्य वस्तु का बिंब, कोई नामाख्य विचार नहीं रहता। यह सत्ता के शुद्ध बौद्धिक एवं सूक्ष्म विचार की स्थिति है"। यूरोपीय अध्येताओं के विचार से फेनेलॉन के हाथ में पड़कर यह मत भारतीय बौत्द्ध मत की भाँति शून्यवादी हो गया था।


title: मौनवाद

text: इस प्रकार, यह मत मौन की उपलब्धि के लिये, दो मानसिक प्रवृत्तियों का अभ्यास आवश्यक समझता है- ग्राहकता (पैसिविटी) तथा उदासीनता (डिस्इंटरेस्टेडनेस्)। किंतु, इन सबसे अधिक महत्व उस क्षण का है, जिसमें संत टेरेजा या मैडम गुयाँ को बोध हुआ था। यह एक विरला क्षण है, जिसमें आत्मा ईश्वर के प्रति अपना पूर्ण समर्पण कर दती है। आत्मा का यह समर्पण बार बार नहीं होता। इसलिये मौनवादी इसे फ़एकहि कर्मफ़ (द वन ऐक्ट) कहते हैं। इस कर्म के बाद मौन की अवस्था स्वाभाविक हो जाती है।


title: मौनवाद

text: सत्रवहीं और अट्ठारहवीं शताब्दियों में मौनवाद स्पेन और फ़ांस के धार्मिक जागरण की एक सबल प्रवृत्ति समझा जाता रहा। किंतु इस प्रकार की सभी प्रवृत्तियों का उद्देश्य धार्मिक अनुशासन कम करना तथा मनुष्य की बौद्धिक स्वतंत्रता की रक्षा करना था। इसलिये इन उद्देश्यों की पूर्ति के साथ साथ धार्मिक आंदोलन की विविध प्रवृत्तियों का भी लोप होता गया।


title: मरीचिका

text: मरीचिका एक प्रकार का वायुमंडलीय दृष्टिभ्रम है, जिसमें प्रेक्षक अस्तित्वहीन जलाश्य एवं दूरस्थ वस्तु के उल्टे या बड़े आकार के प्रतिबिंब तथा अन्य अनेक प्रकार के विरूपण देखता है। वस्तु और प्रेक्षक के बीच की दूरी कम होने पर प्रेक्षक का भ्रम दूर होता है, वह विरुपित प्रतिबिम्ब नहीं देख पाता। गरम दोपहरी में सड़क पर मोटर चलाते समय किसी सपाट ढालवीं भूमि की चोटी पर पहुँचने पर, दूर आगे सड़क पर, पानी का भ्रम होता है। यह मरीचिका का दूसरा सुपरिचित स्वरूप है।


title: मरीचिका

text: इस घटना की व्याख्या प्रकाश के अपवर्तन के सिद्धांत के आधार पर की जाती है। जब पृथ्वी की सतह से सटी हुई हवा की परत गरम हो जाती है, तब वह विरल हो जाती है और ऊपर की ठंढी परतों की अपेक्षा कम अपवर्तक (refracting) होती है। अत: किसी सुदूर वस्तु से आनेवाला प्रकाश (जैसे पेड़ की चोटी से आता हुआ) ज्यों-ज्यों हवा की परतों से अपवर्तित होता आता है, त्यों त्यों वह अभिलंब (normal) से अधिकाधिक विचलित (deviate) होता जाता है और अंत में पूर्णत: परावर्तित हो जाता है। फलत: प्रेक्षक वस्तु का काल्पनिक उल्टा प्रतिबिंब देखता है।


title: विभ्रम

text: इन्द्रियों से प्राप्त ज्ञान के गड़बड़ (असत्य) होने को विभ्रम (Illusion) कहते हैं। विभ्रम की स्थिति में वास्तविकता के बजाय कुछ और ही दिखायी, सुनायी देता है या स्पर्श से सम्बन्धित गलत सूचना मिलती है। आँख का विभ्रम दृष्टिभ्रम तो आम बात है किन्तु कान, नाक, स्वादेन्द्रिय और स्पर्शेन्द्रिय का विभ्रम भी होता है।


title: दृष्टिभ्रम

text: दृष्टिभ्रम (optical illusion), एक प्रकाशीय विभ्रम है जिसमें वास्तविक वस्तु के बजाय एक भिन्न वस्तु या आकृति नजर आती हैं।


title: वाराणसी का इतिहास

text: वाराणसी का मूल नगर काशी था। पौराणिक कथाओं के अनुसार, काशी नगर की स्थापना हिन्दू भगवान शिव ने लगभग ५००० वर्ष पूर्व की थी, जिस कारण ये आज एक महत्त्वपूर्ण तीर्थ स्थल है। ये हिन्दुओं की पवित्र सप्तपुरियों में से एक है। स्कंद पुराण, रामायण एवं महाभारत सहित प्राचीनतम ऋग्वेद सहित कई हिन्दू ग्रन्थों में नगर का उल्लेख आता है। सामान्यतः वाराणसी शहर को कम से कम ३००० वर्ष प्राचीन तो माना ही जाता है। नगर मलमल और रेशमी कपड़ों, इत्रों, हाथी दाँत और शिल्प कला के लिये व्यापारिक एवं औद्योगिक केन्द्र रहा है। गौतम बुद्ध (जन्म ५६७ ई.पू.) के काल में, वाराणसी काशी राज्य की राजधानी हुआ करता था। प्रसिद्ध चीनी यात्री ह्वेन त्सांग ने नगर को धार्मिक, शैक्षणिक एवं कलात्मक गतिविधियों का केन्द्र बताया है और इसका विस्तार गंगा नदी के किनारे ५ कि॰मी॰ तक लिखा है।  काशी में प्राचीन काल से समय समय पर अनेक महान विभूतियों का प्रादुर्भाव या वास होता रहा हैं। इनमें से कुछ इस प्रकार हैं: गंगा तट पर बसी काशी बड़ी पुरानी नगरी है। इतने प्राचीन नगर संसार में बहुत नहीं हैं। हजारों वर्ष पूर्व कुछ नाटे कद के साँवले लोगों ने इस नगर की नींव डाली थी। तभी यहाँ कपड़े और चाँदी का व्यापार शुरू हुआ। कुछ समय उपरांत पश्चिम से आये ऊँचे कद के गोरे लोगों ने उनकी नगरी छीन ली। ये बड़े लड़ाकू थे, उनके घर-द्वार न थे, न ही अचल संपत्ति थी। वे अपने को आर्य यानि श्रेष्ठ व महान कहते थे। आर्यों की अपनी जातियाँ थीं, अपने कुल घराने थे। उनका एक राजघराना तब काशी में भी आ जमा। काशी के पास ही अयोध्या में भी तभी उनका राजकुल बसा। उसे राजा इक्ष्वाकु का कुल कहते थे, यानि सूर्यवंश। काशी में चन्द्र वंश की स्थापना हुई। सैकड़ों वर्ष काशी नगर पर भरत राजकुल के चन्द्रवंशी राजा राज करते रहे। काशी तब आर्यों के पूर्वी नगरों में से थी, पूर्व में उनके राज की सीमा। उससे परे पूर्व का देश अपवित्र माना जाता था।


title: वाराणसी का इतिहास

text: महाभारत पूर्व मगध में राजा जरासन्ध ने राज्य किया और काशी भी उसी साम्राज्य में समा गई। आर्यों के यहां कन्या के विवाह स्वयंवर के द्वारा होते थे। एक स्वयंवर में पाण्डवों और कौरवों के पितामह भीष्म ने काशी नरेश की तीन पुत्रियों अंबा, अंबिका और अंबालिका का अपहरण किया था। इस अपहरण के परिणामस्वरूप काशी और हस्तिनापुर की शत्रुता हो गई। महाभारत युद्ध में जरासन्ध और उसका पुत्र सहदेव दोनों काम आये। कालांतर में गंगा की बाढ़ ने पाण्डवों की राजधानी हस्तिनापुर को डुबा दिया, तब पाण्डव वर्तमान इलाहाबाद जिले में यमुना किनारे कौशाम्बी में नई राजधानी बनाकर बस गए। उनका राज्य वत्स कहलाया और काशी पर मगध की जगह अब वत्स का अधिकार हुआ।


title: वाराणसी का इतिहास

text: इसके बाद ब्रह्मदत्त नाम के राजकुल का काशी पर अधिकार हुआ। उस कुल में बड़े पंडित शासक हुए और में ज्ञान और पंडिताई ब्राह्मणों से क्षत्रियों के पास पहुंच गई थी। इनके समकालीन पंजाब में कैकेय राजकुल में राजा अश्वपति था। तभी गंगा-यमुना के दोआब में राज करने वाले पांचालों में राजा प्रवहण जैबलि ने भी अपने ज्ञान का डंका बजाया था। इसी काल में जनकपुर, मिथिला में विदेहों के शासक जनक हुए, जिनके दरबार में याज्ञवल्क्य जैसे ज्ञानी महर्षि और गार्गी जैसी पंडिता नारियां शास्त्रार्थ करती थीं। इनके समकालीन काशी राज्य का राजा अजातशत्रु हुआ। ये आत्मा और परमात्मा के ज्ञान में अनुपम था। ब्रह्म और जीवन के सम्बन्ध पर, जन्म और मृत्यु पर, लोक-परलोक पर तब देश में विचार हो रहे थे। इन विचारों को उपनिषद् कहते हैं। इसी से यह काल भी उपनिषद-काल कहलाता है।


title: वाराणसी का इतिहास

text: युग बदलने के साथ ही वैशाली और मिथिला के लिच्छवियों में साधु वर्धमान महावीर हुए, कपिलवस्तु के शाक्यों में गौतम बुद्ध हुए। उन्हीं दिनों काशी का राजा अश्वसेन हुआ। इनके यहाँ पार्श्वनाथ हुए जो जैन धर्म के २३वें तीर्थंकर हुए। उन दिनों भारत में चार राज्य प्रबल थे जो एक-दूसरे को जीतने के लिए, आपस में बराबर लड़ते रहते थे। ये राह्य थे मगध, कोसल, वत्स और उज्जयिनी। कभी काशी वत्सों के हाथ में जाती, कभी मगध के और कभी कोसल के। पार्श्वनाथ के बाद और बुद्ध से कुछ पहले, कोसल-श्रावस्ती के राजा कंस ने काशी को जीतकर अपने राज में मिला लिया। उसी कुल के राजा महाकोशल ने तब अपनी बेटी कोसल देवी का मगध के राजा बिम्बसार से विवाह कर दहेज के रूप में काशी की वार्षिक आमदनी एक लाख मुद्रा प्रतिवर्ष देना आरंभ किया और इस प्रकार काशी मगध के नियंत्रण में पहुंच गई। राज के लोभ से मगध के राजा बिम्बसार के बेटे अजातशत्रु ने पिता को मारकर गद्दी छीन ली। तब विधवा बहन कोसलदेवी के दुःख से दुःखी उसके भाई कोसल के राजा प्रसेनजित ने काशी की आमदनी अजातशत्रु को देना बन्द कर दिया जिसका परिणाम मगध और कोसल समर हुई। इसमें कभी काशी कोसल के, कभी मगध के हाथ लगी। अन्ततः अजातशत्रु की जीत हुई और काशी उसके बढ़ते हुए साम्राज्य में समा गई। बाद में मगध की राजधानी राजगृह से पाटलिपुत्र चली गई और फिर कभी काशी पर उसका आक्रमण नहीं हो पाया।


title: वाराणसी का इतिहास

text: वाराणसी १८वीं शताब्दी में स्वतंत्र काशी राज्य बन गया था और बाद के ब्रिटिश शासन के अधीन, ये प्रमुख व्यापारिक और धार्मिक केन्द्र रहा। १९१० में ब्रिटिश प्रशासन ने वाराणसी को एक नया भारतीय राज्य बनाया और रामनगर को इसका मुख्यालय बनाया, किंतु इसका अधिकार क्षेत्र कुछ नहीं था। काशी नरेश अभी भी रामनगर किले में रहते हैं। ये किला वाराणसी नगर के पूर्व में गंगा के तट पर बना हुआ है। रामनगर किले का निर्माण काशी नरेश राजा बलवंत सिंह ने उत्तम चुनार बलुआ पत्थर से १८वीं शताब्दी में करवाया था। किला मुगल स्थापत्य शैली में नक्काशीदार छज्जों, खुले प्रांगण और सुरम्य गुम्बददार मंडपों से सुसज्जित बना है। काशी नरेश का एक अन्य महल चैत सिंह महल है। ये शिवाला घाट के निकट महाराजा चैत सिंह ने बनवाया था।


title: वाराणसी का इतिहास

text: रामनगर किला और इसका संग्रहालय अब बनारस के राजाओं की ऐतिहासिक धरोहर रूप में संरक्षित हैं और १८वीं शताब्दी से काशी नरेश के आधिकारिक आवास रहे हैं। आज भी काशी नरेश नगर के लोगों में सम्मानित हैं। ये नगर के धार्मिक अध्यक्ष माने जाते हैं और यहाँ के लोग इन्हें भगवान शिव का अवतार मानते हैं। नरेश नगर के प्रमुख सांस्कृतिक संरक्षक एवं सभी बड़ी धार्मिक गतिविधियों के अभिन्न अंग रहे हैं।


title: महाराष्ट्र राजभाषा सभा, पूना

text: मराठी भाषी प्रदेश में राष्ट्रभाषा का प्रचार करने के हेतु गांधी जी की प्रेरणा से महाराष्ट्र राष्ट्रभाषा सभा की स्थापना हुई। आचार्य काकासाहब कालेलकर की अध्यक्षता में तादृ 22 मई 1937 को पूना में महाराष्ट्र के रचनात्मक कार्यकर्ताओं, राजनीतिक और सांस्कृतिक नेताओं आदि का सम्मेलन संपन्न हुआ जिसमें 'महाराष्ट्र हिंदी प्रचार समिति' के नाम से एक संगठन बनाया गया। आठ साल तक यह समिति राष्ट्रभाषा प्रचार समिति, वर्धा से संबद्ध रही। भाषा विषयक सिद्धांत के मतभेद के कारण इस संगठन ने संमेलन तथा वर्धा समिति से संबंध तोड़ दिया। 12 अक्टूबर 1945 को महाराष्ट्र के प्रमुख कार्यकर्ताओं की एक बैठक हुई, जिसमें स्वतंत्र रूप से कार्य करने का निश्चय किया गया। संस्था अब महाराष्ट्र राष्ट्रभाषा सभा के नाम से काम करने लगी।


title: महाराष्ट्र राजभाषा सभा, पूना

text: सभा की नीति के लिये निम्नांकित सिद्धांत आधारशिला हैं :


title: महाराष्ट्र राजभाषा सभा, पूना

text: (1) प्रदेशों में प्रादेशिक भाषाओं का स्थान और मान बना रहे। अंत:प्रातीय व्यवहार के लिये राष्ट्रभाषा को प्रयुक्त किया जाए।


title: महाराष्ट्र राजभाषा सभा, पूना

text: (2) राष्ट्रभाषा प्रचार राष्ट्र के नवनिर्माण का तथा राष्ट्रीय एकता के संवर्धन का एक श्रेष्ठ रचनात्मक कार्य है।


title: महाराष्ट्र राजभाषा सभा, पूना

text: (3) राष्ट्रभाषा का स्वरूप सर्वसंग्राहक हो।


title: महाराष्ट्र राजभाषा सभा, पूना

text: राष्ट्रभाषा की हमारी व्याख्या इस प्रकार है : भारत में अंत:प्रांतीय व्यवहार के लिये जिस एक भाषा का उपयोग सदियों से आम तौर पर चलता आ रहा है वह हमारी राष्ट्रभाषा है। इसके लिये हिंदी, उर्दू और हिंदुस्तानी तीनों नाम रूढ़ हैं।


title: महाराष्ट्र राजभाषा सभा, पूना

text: (4) राष्ट्रभाषा का विकास देश की प्रादेशिक भाषाओं के संपर्क से संपन्न होता रहे।


title: महाराष्ट्र राजभाषा सभा, पूना

text: सभा के विधान और नियमों के अनुसार विभिन्न श्रेणियों के सदस्यों द्वारा निर्धारित समय पर कार्यसमिति और नियामक मंडल का चुनाव किया जाता है। हिंदी प्रचारकों, हिंदी के विद्वानों, रचनात्मक कार्यकर्ताओं तथा समाजसेवकों को सभा के विधान के अनुसार नियामक मंडल और नियामक समिति में आनुपातिक प्रतिनिधित्व दिया गया है, जिससे सभा के संगठन का ढाँचा केवल एक प्रचार संस्था का नहीं, बल्कि विद्याप्रसारिणी संस्था का सा बन सके। सभा का केंद्रीय कार्यालय पूना में तथा विभागीय कार्यालय पूना, बंबई, नागपुर और औरंगाबाद में हैं। सभा की अचल जायदाद साढ़े आठ लाख रुपए लागत की है। वार्षिक आय व्यय का बजट 19 लाख रुपए के लगभग होता है।


title: महाराष्ट्र राजभाषा सभा, पूना

text: सभा की शिक्षण और प्रचर संबंधी प्रवृत्तियों में परीक्षाओं का संचालन, पुस्तक प्रकाशन, ग्रंथालय प्रायोजना तथा विद्यालय प्रमुख हैं। विभिन्न श्रेणियों के सदस्यों की संख्या दो हजार तथा आधिकारिक शिक्षकों की संख्या छह हजार है।


title: महाराष्ट्र राजभाषा सभा, पूना

text: प्रति वर्ष दो बार 15 परीक्षाएँ आयोजित की जाती हैं। हिंदी भाषा और साहित्य का ज्ञान, देवनागरी और उर्दू लिपि का परिचय, हिंदी के माध्यम से कार्यालय संबंधी कामकाज चलाने की सक्षमता, हिंदी में संभाषण करने और मातृभाषा में हिंदी में लिखित तथा मौखिक अनुवाद करने का प्रावीण्य, आदि को प्रोत्साहन देने के हेतु विभिन्न स्तरों और योग्यताओं की परीक्षाओं का पाठ्यक्रम निर्धारित किया गया है। प्रबोध, प्रवीण और पंडित परीक्षाओं को भारत सरकार द्वारा हिंदी की योग्यता की दृष्टि से क्रमश: एस्दृ एस्दृ सीदृ, इंटर और बीदृ एदृ के समकक्ष निर्धारित किया गया है। इधर कुछ वर्षों से प्रति वर्ष प्राय: तीन लाख छात्र परीक्षाओं में बैठते हैं। अब तक 33 लाख छात्र परीक्षा में बैठ चुके हैं।


title: महाराष्ट्र राजभाषा सभा, पूना

text: पुस्तकों और पत्रिकाओं के प्रकाशन में सभा के निम्नांकित उद्देश्य हैं --  (1) मराठी भाषा भाषी छात्रों की आवश्यकताओं के अनुसार हिंदी पाठ्यपुस्तकें तैयार करना


title: महाराष्ट्र राजभाषा सभा, पूना

text: (2) हिंदी और मराठी साहित्यों के बीच आदान प्रदान बढ़ाने के लिये अनूदिन पुस्तकों का प्रकाशन


title: महाराष्ट्र राजभाषा सभा, पूना

text: (3) मराठी भाषा भाषियों को हिंदी में लिखने के लिये प्रोत्साहित करना


title: महाराष्ट्र राजभाषा सभा, पूना

text: (4) हिंदी और मराठी भाषा तथा साहित्य के तुलनात्मक अध्ययन और अनुसंधान को बढ़ावा देना।


title: महाराष्ट्र राजभाषा सभा, पूना

text: इन आवश्यकताओं की पूर्ति के लिये सभा ने लगभग डेढ़ सौ पुस्तकें प्रकाशित की हैं, तथा दो हिंदी मासिक पत्रिकाओं का प्रकाशन जारी रखा है। "राष्ट्रवाणी" श्रेष्ठ साहित्यिक स्तर की पत्रिका है जो पिछले 20 वर्षों से प्रकाशित की जाती रही है। "हमारी बात" में राष्ट्रभाषा प्रचार संबंधी जानकारी दी जाती है। भारत सरकार के अनुदान से बृहत् हिंदी शब्दकोश प्रकाशित किया गया। पूना में सभा अपना राष्ट्रभाषा मुद्रणालय भी चलाती है।


title: महाराष्ट्र राजभाषा सभा, पूना

text: हिंदी ग्रंथालय और वाचनालय राष्ट्रभाषा प्रचार की एक अनिवार्य आवश्यकता है। इस योजना के अंतर्गत पूना में केंद्रीय राष्ट्रभाषा ग्रंथालय चलाने के अतिरिक्त विभाग, जिला तथा नगर आदि विभिन्न स्तरों पर भी ग्रंथालय चलाए जाते हैं। साथ साथ ग्रामवासी जनता के लाभ के लिये भ्रमणशील ग्रंथालय का भी सूत्रपात किया गया है। ग्रंथालय योजना के अंतर्गत विभिन्न कक्षाओं के छात्रों के मार्गदर्शन के लिये व्याख्यानमालाएँ चलाई जाती हैं। "ज्ञानदा" के अंतर्गत उदीयमान साहित्यकारों को प्रोत्साहन देने के हेतु संगोष्ठियों, उपसंवादों आदि का आयोजन प्रति मास किया जाता है।


title: महाराष्ट्र राजभाषा सभा, पूना

text: सभा के परीक्षाकेंद्रों में आधिकारिक शिक्षक सभा के नियत पाठ्यक्रम के अनुसर शिक्षण वर्ग चलाते हैं। तहसील, जिला, विभाग और राज्य स्तर पर शिक्षकों के शिविर आयोजित कर उनका मार्गदर्शन किया जाता है। पुस्तकें तथा अनुदान देकर उनकी अल्प मात्रा में सहायता भी की जाती है। दो शिक्षक- प्रशिक्षण-केंद्र 15 शिक्षाकेंद्र तथा 60 हिंदी विद्यालय चलाए जाते हैं।


title: महाराष्ट्री प्राकृत

text: महाराष्ट्री प्राकृत उस प्राकृत शैली का नाम है जो मध्यकाल में महाराष्ट्र प्रदेश में विशेष रूप से प्रचलित हुई। प्राचीन प्राकृत व्याकरणों में - जैसे चंडकृत प्राकृतलक्षण, वररुचि कृत प्राकृतप्रकाश, हेमचंद्र कृत प्राकृत व्याकरण एवं त्रिविक्रम, शुभचँद्र आदि के व्याकरणों में - महाराष्ट्री का नामोल्लेख पाया जाता है। इस नाम का सबसे प्राचीन उल्लेख दंडीकृत काव्यादर्श (6ठी शती ई) में हुआ है, जहाँ कहा गया है कि "महाराष्ट्रीयां भाषां प्रकृष्टं" प्राकृत विदु:, सागर: सूक्तिरत्नानां सेतुबंधादि, यन्मयम्।" अर्थात् महाराष्ट्र प्रदेश आश्रित भाषा प्रकृष्ट प्राकृत मानी गई, क्योंकि उसमें सूक्तियों के सागर सेतुबंधादि काव्यों की रचना हुई।


title: महाराष्ट्री प्राकृत

text: दंडी के इस उल्लेख से दो बातें स्पष्ट ज्ञात होती हैं कि प्राकृत भाषा की एक विशेष शैली महाराष्ट्र प्रदेश में विकसित हो चुकी थी और उसमें सेतुबँध तथा अन्य भी कुछ काव्य रचे जा चुके थे। प्रवरसेन कृत "सेतुबंध" काव्य सुप्रसिद्ध है, जिसकी रचना अनुमानत: चौथी पाँचवीं शती की है। इसमें प्राकृत भाषा का जो स्वरूप दिखाई देता है उसकी प्रमुख विशेषता यह है कि शब्दों के मध्यवर्ती क् ग् च् ज् त् द् प् ब् य् इन अल्पप्राण वर्णों का लोप होकर केवल उनका संयोगी स्वर (उद्वृत्त स्वर) मात्र शेष रह जाता है। जैसे मकर ऊ मअर, नगर ऊ नअर, निचुल ऊ निउल, परिजन ऊ परिअण, नियम ऊ णिअम, इत्यादि।


title: महाराष्ट्री प्राकृत

text: भाषा-विज्ञान-विशारदों का मत है कि प्राकृत भाषा में यह वर्ण लोप की विधि क्रमश: उत्पन्न हुई। आदि में क् च् त् इन अघोष वर्णों के स्थान में क्रमश: संघोष ग् ज् द् का आदेश होना प्रारंभ हुआ। यह प्रवृत्ति साहित्यिक शौ. प्रा. में उपलब्ध होती है। विद्वानों के मतानुसार ईसवी द्वितीय शती के लगभग उक्त वर्णों के लोप होने की प्रवृत्ति आरंभ हुई और शीघ्र ही अपनी चरम सीमा पर पहुँच गई।


title: महाराष्ट्री प्राकृत

text: इस व्यंजनलोप तथा महाप्राण वर्णों के स्थान पर ह् के आदेश से भाषा में विशेष कोमलता तथा लालित्य उत्पन्न हुआ। इसी कारण कालांतर में ऐसी धारणा भी उत्पन्न हो गई कि गद्य शौ. प्रा. में और पद्य महा. प्रा. में लिखा जाए।


title: महाराष्ट्री प्राकृत

text: प्राकृत रचनाओं के कुछ संपादकों ने इसी धारणानुसार प्राचीन हस्तलिखित प्रतियों के साक्ष्य के विरुद्ध भी गद्य में शौ. और पद्य में महाराष्ट्री प्रा. की शैलियाँ अपनाई हैं। इसका एक विशेष उदाहरण कोनो द्वारा संपादित कर्पूरमंजरी सट्टक है, जिसकी प्रस्तावना में उन्होंने स्वयं कहा है कि गद्य पद्य की शैलियों का एक आदर्श उपस्थित करने के हेतु उन्होंने कोई एक दर्जन प्राचीन प्रतियों के पाठ के विरुद्ध भी गद्य में शौ. और पद्य में महा. के अनुरूप पाठ रखने का प्रयत्न किया है। किंतु है यह बात प्राकृत व्याकरणों एवं नाटकों की परंपरा के विरुद्ध है। संस्कृत नाटकों में प्राकृत का सबसे अधिक प्रयोग तथा वैचित्र्य मृच्छकटिक नाटक में पाया जाता है। इस नाटक के टीकाकार पृथ्वीधर ने पात्रों के अनुसार प्राकृत भेदों का निरूपण किया है। किंतु वहाँ उन्होंने महराष्ट्री का कहीं नाम नहीं लिया। उन्होंने यह संकेत अवश्य किया है कि महा. प्रा. का केवल काव्य में ही प्रयोग किया जाता है, नाटक में नहीं।


title: महाराष्ट्री प्राकृत

text: महाराष्त्री प्राकृत के सर्वोत्कृष्ट काव्य प्रवरसेन कृत सेतुबंध का उल्लेख ऊपर किया जा चुका है। इसमें 15 आइवास हैं, जिनमें किष्किंधा में राम की वियोगावस्था से लेकर रावणवध तक रामायण का कथाभाग काव्यरीति से वर्णित है। इसका दूसरा नाम रावणवध भी पाया जाता है। महा. प्रा. की दूसरी उत्कृष्ट रचना है गाथासप्तशती, जिसका उल्लेख महाकवि बाण ने हर्षचरित में कोश के नाम से किया है। इसके मूलकर्ता हाल या सातवाहन हैं, जो आंध्रभृत्य राजवंश के एक नरेश थे (लगभग दूसरी, तीसरी शती ई)। किंतु इसे सप्तशती का रूप क्रमश: प्राप्त हुआ, ऐसा अनुमानित होता है; क्योंकि इसकी अनेक गाथाओं के कर्त्ताओं के नामों में चौथी पाँचवीं शती के कवियों के भी उल्लेख हैं। काव्य कल्पना, नरनारियों के भावों की अभिव्यक्ति तथा लोकजीवन के चित्रण की दृष्टि से इसकी गाथाएँ अद्वितीय हैं। महा. प्रा. का तीसरा महाकाव्य वाक्पतिराज कृत गउडवहो (गौडवध) है। इसका रचनाकाल 7वीं, 8वीं शती ई सिद्ध होता है। काव्य में लगभग 1200 गाथाएँ हैं और इनमें यशोवर्मा की विजययात्रा व उनके द्वारा गौड नरेश के वध का वृत्तांत वर्णित है। महा. प्रा. का उपयोग जैन कवियों ने भी पुराण, चरित्, प्रबंध आदि रचनाओं में विपुलता से किया है। किंतु उनकी अपनी भाषात्मक विशेषता है, जिसके कारण उनकी भाषा को 'जैन महाराष्ट्री' कहा गया है। यथार्थत: उनकी रचना की भाषा वहीं प्राकृत मान्य है जिसका निरूपण वररुचि व हेमचंद्र आदि ने अपने व्याकरणों में अर्थ प्राकृतम् कहकर किया है।


title: राम सहाय

text: पंडित राम सहाय (१७८०-१८२६) बनारस घराने के संस्थापकों में से एक रहे हैं। आज प्रचलित बनारस बाज लगभग २०० वर्ष पूर्व इन्होंने ही विकसित की थी। ये बनारस शहर के रहने वाले थे। इनके संगीत गुरु दिल्ली के सिधार खान जी के शिष्य उस्ताद मोढू खान थे। उस्ताद जी लखनऊ के नवाब आसफुद्दौला के दरबार में शाही संगीतज्ञ थे। जब राम सहाय मात्र १७ वर्ष के ही थे, तब लखनऊ के नये नवाब ने मोधु खान से पूछा कि क्या राम सहाय उनके लिये एक प्रदर्शन कर सकते हैं? कहते हैं, कि राम सहाय ने ७ रातों तक लगातार तबला-वादन किया जिसकी प्रशंसा पूरे समाज ने की एवं उन पर भेटों की बरसात हो गयी। अपनी इस प्रतिभा प्रदर्शन के बाद राम सहाय बनारस वापस आ गये।